Ar Restitution - Wikimammenn\nL. Prud’homme, 1817 (p. 161-162)\n◄ An Usuilleres Ar Restitution An Aluson ►\n« Mar oc’h-eus, eme ar sant, mado drouc-acquisitet, peini a so ur c’hrim, ma n’en rentet quet ha c’hui o c’hallout en ober, o pinigen a so faus hac inutil ; ar pec’het n’en deo quet effacet ma n’en deo quet reparet an domaich ; a nez ar restitution n’en deus quet a silvidiguez. » Lequeet evez eta rac domagi e nessàn en e vado, e vuez, e bersonaich, e reputation. Un abrege dister evel hemàn, na ell quet fournissàn an explication eus ar façon da bratica al lezen rigourus eus ar restitution en cals a boencho. Goulennet avis, ha gravet doun en o calon penaus n’en deus quet a silvidiguez evit an hini e so coupabl o vezan quemeret, domaget pe viret injustamant tra e nessàn, nemet repari ha restitui a rafe evel ша zeo dleet hervez an Aviel.\nAdtapet diwar « https://br.wikisource.org/w/index.php?title=Ar_Restitution&oldid=118071 »


Lec'hanvadurezh — Wikipedia\nEvit anvioù-lec'h Breizh, sellout ouzh Lec'hanvadurezh Breizh.\nAl lec'hanvadurezh eo ar skiant a bled gant studi al lec'hanvioù (pe an anvioù-lec'h). Ober a ra war-dro dastum an anvioù-lec'h, klask o zalvoudegezh, o gerdarzh hag o zreuzfurmadurioù pe o emdroadur a-hed ar c'hantvedoù. Gant an dudanvadurezh (studi an anvioù-tud) ez a al lec'hanvadurezh d'ober an anvadurezh (studi an anvioù divoutin), zo ul lodenn eus ar yezhoniezh.\nKorrlec'hanvadurezh[kemmañ | kemmañ ar vammenn]\nEvit an tachennoù gounid a vez roet un anv dezho gant al labourerien-douar e komzer eus korrlec'hanvadurezh. War ar gladroll e veze dastumet pep a gorrlec'hanv gwechall. Hiziv e vez graet gant niverennoù, ur c'holl bras evit ar yezh.\nsantanvadurezh : an anvioù o taveiñ d'ur sant.\ndouranvadurezh : anvioù-lec'h o taveiñ d'un dra liammet gant an dour (dourredenn pe stêr, lenn, mammenn pe eien, lamm-dour, etc...).\nhentanvadurezh : anvioù-lec'h o taveiñ d'un hent.\nmenezanvadurezh : anvioù-lec'h o taveiñ d'an uhelennoù (lein, traoñienn, kompezenn, etc...).\nAdtapet diwar « https://br.wikipedia.org/w/index.php?title=Lec%27hanvadurezh&oldid=1522891 »\nKemmoù diwezhañ degaset d'ar bajenn-mañ d'an 7 Eos 2013, da 21:49.


C’HOARI – Radio Naoned\nC’HOARI RADIO NAONED\nC’hoariit gant Radio Naoned ha klaskit gounit un dihuner DAB+ !\n???? Betek an 29 a viz C’hwevrer ! Kasit deomp poltred ul lec’h a Vro-Naoned gant logo Radio Naoned. Dibabet e vo ar skeudenn vravañ a roet e vo d’an hini a vo lipet ar maout gantañ / ganti ur skingomzer-dihuner DAB+ MUSE (M-197 CDB). N’emañ ket c’hoazh pegsun Radio Naoned ganeoc’h ! Tremenit da gerc’hat unan er radio !\nKavout a reer pegsunioù ivez en ACB, e KDSK, e Yezhoù ha Sevenadur, e Kentelioù an Noz…\nStankadegoù hent Naoned “An oto ‘zo ur benveg gwarezus” Pellgargañ Lenn muioc'h...\nPenn-kil-ha-troad : Ar c’hein Ur gronikenn kinniget gant Liza Jakez-Vargas. “Penn-kil-ha-troad”, ur gronikenn gant ur penn hag ul lost ! Deskit geriaoueg lies ha dic’hortoz savet diwar lodennoù ar...\nHetoù 2020 Mélaine Ha bloavezh mat da “gazi” an holl ! Pellgargañ Lenn muioc'h...\nBZH/20 gant Eleobane Travel\nAtersadenn Brieg Gerveno : Ur sonadeg e Kastell Duged Breizh


Kendalc’h ar studierien ha studierezed keltiek e Dulenn – Dispak\nPublished on 29/10/2021 08/11/2021 by Tudi Crequer\nLod eus ar berzhidi a oa dirak o skramm urzhiataer, lod all a oa deuet betek an UCD, skol-veur Dulenn, evit kemer perzh en darvoud\nEvit an eil bloavezh diouzh renk e oa bet aozet Kendalc’h ar studierien ha studierezed keltiek e Dulenn. E-doug an tri devezh prezegennoù ez eus bet tro da ober anaoudegezh gant enklaskoù kaset er bed a-bezh.\n« Echu eo Kendalc’h ar studierien geltiek, unan eus an dibennoù-sizhun plijusañ am eus bet bevet abaoe bloavezhioù. Digredus eo pegen amiapl, pegen dedennus ha barrek eo kumuniezh ar studierien geltiek ! » eme Stiofán Ó Briain, pennaozer an darvoud. Warlene e oa bet ret kas an darvoud a-bezh dre bellwelerezh met er bloaz-mañ ez eus bet divizet ober hanter-hanter. An hanter a-bell hag an hanter all war al lec’h er skol-veur.\nSkañvoc’h eo ar reolennoù a-enep ar c’hleñved-red eta. E plas chom azezet a-dreñv ur skramm urzhiataer e oa posupl pignat betek trede estaj kevrenn geltiek an University City Dublin evit kemer perzh e Kendalc’h ar studierien ha studierezed keltiek. Eno, maskloù, taolioù goullo ha moged an tasadoù te a oa strewet gant avel ar prinistri digor evit doujañ d’ar reolennoù yec’hedel.\nDanvezioù studi war ar bed a-vremañ\nEtre an 22, 23 ha 24 a viz Here e oa bet klevet 46 prezegenn en holl. Sujedoù a bep seurt zo bet kinniget gant studierien eus Iwerzhon, Breizh, Bro-Skos, Kembre ha Bro Gerne-Veur evel-just, met ivez eus Zeland-Nevez, Aostralia, Bro-C’hall, Bro-Saoz pe c’hoazh eus ar Stadoù-Unanet. 20 munutenn a oa gant pep hini evit reiñ un tañva eus h·e labour. Liammet stank e oa an danvezioù enklask gant hor bed a-vremañ ha tro zo bet da glevet un toullad unangomzoù diwar-benn plas ar merc’hed e red an Istor.\nGallout a reer menegiñ ar gentel glok ha fonnus a oa bet kinniget diwar-benn ar skolveuriadez Máirín Ní Mhuiríosa gant ar gelennerez Regina Uí Chollatáin, pe studi Veronika Todorova war « The role of Gaelic women in politics building up to and after 1607 ». Ur sell war titl labour Severine Munro, eus skol-veur Bangor e Bro-Gembre, a roe sklaer danvez he freder ivez : « ‘Ny wnn i amgen no’m bot’: a queer feminist reading of Math uab Mathonwy ». Ur munud talvoudus da verzout ervat : skrivet e oa e-kichen anv darn eus ar berzhidi ar mod da vont e darempred ganto : sí/í | she/her | hi/he da skouer.\nAn tOllamh Regina Uí Chollatáin ag tabhairt na dara haoi-chainte mar chuid de #CelticStudents2021 ar Mháirín Ní Mhuiríosa agus scolárthacht na mban sa Ghaeilge.\nProfessor Regina Uí Chollatáin presenting our second keynote lecture on Máirín Ní Mhuiríosa. ☘ pic.twitter.com/Gykk277kMy\n— Stiofán Ó Briain (@Ob_OBrien95) October 23, 2021\nSavet ez eus bet kalzik a c’houlennoù war ar vroadelouriezh ha war an interest evit ar bed keltiek a-benn en em zidouellañ eus un toullad raksoñjoù. Studiet eo bet ar mod ma kaozeer eus ar Gelted e mirdioù Europa gant Anna Stein, eus Kevrenn Geltiek Vienna, ha, siwazh un toullad sotonioù a zo da lenn enno hervezi. Peadra a oa da vagañ soñjoù gant boued spered prezegenn Adam Dahmer ivez. Hennezh zo un Amerikan eus Kentucky, ha displeget en deus splann ar rag hag ar perag eus dedenn an dud evit ar gouezeleg eno. E-pad e brezegenn « Gaelic in Kentucky : Revival of Heritage or Revision of History ? » en doa dielfennet al luskad-se gant fent titouroù e-leizh, ha deoc’h da c’houzout, n’eo ket tre-ha-tre peogwir ez eus bet pell zo enbroidi o kaozeal gouezeleg eo desachet an dud gant ar yezh hiziv.\nStudioù « klaseloc’h », ma c’heller lavaret er mod-se, a zo bet klevet ivez. Hogen, ne oa ket dizudi tamm ebet, er c’hontroll ! Gallout a reer ober anv eus labour Nina Cnockaert-Guillou, da skouer. Sklêrijennet en deus dre ar munud implij al livioù en dornskridoù kozh evit kompren peseurt implij a oa anezho. Ne oa ket evit bravaat al levrioù hepken, met evit reiñ lusk d’an destenn, ha reiñ da gompren d’al lennerien piv a oa o kaozeal, da skouer.\n@UCDScoilGLCB is hosting the hybrid @CelticStudents conference today. There are 90+ students of Celtic Studies & languages attending from all over the world. We are live both online & on campus @ucddublin & the conference is taking place in 5 languages with live interpretation 🏆 pic.twitter.com/IQuBhvaFXW\n— Eoin Mc Evoy (@EoMcEv) October 22, 2021\nDav eo menegiñ ez eus bet kinniget div brezegenn e brezhoneg ivez. Unan anezho a oa diwar-benn prederouriezh Fañch Kerrain. Clément Guillanton a oa er gêr dirak e urzhiater, ha Sten Charbonneau a droe e gomzoù e saozneg, war-eeun, dre ar poellad Zoom. Un doare a zere evit ar vrezhonegerien ha brezhonegerezed da heuliañ e gomzoù en hor yezh hep tremen dre hanterouriezh ar saozneg. Ha, war ar memes tro da reiñ da glevet anezhi, a-nebeudoù, d’an 90 studier.ez a oa o kemer perzh en darvoud studi.\nSkoulmañ darempredoù etrebroadel\nEvit ar re chañsus a-walc’h da vezañ bet e Dulenn da-geñver an dibenn-sizhun-mañ e oa bet posupl mont da chopinata en un davarn iwerzhonek hanter guzhet e kav ur savadur eus kreiz-kêr. Pell eus ar skrammoù hag eus ar salioù-klas eo difoupet prim kaozeadennoù a bep seurt. Un doare gaeltacht* bihan eo Club Chonradh na Gaeilge. Neb a zeu amañ a gomz iwerzhoneg. Kozh pe yaouank, tout an dud (estregedon !) a yae war-eeun en iwerzhoneg ha ral a wech e oa bet klevet saozneg tro-dro deomp.\nA-benn bloaz e vo aozet ar c’hendalc’h e Glasgow (Skos) pe en Utrecht (Izelvroioù). Keloù a vo da gaout er sizhunioù da zont. Da c’hortoz e c’haller mont war lec’hienn internet kevredigezh ar studierien geltiek evit selaou podkastoù enrollet gant pep studier.ez o tisplegañ danvez ha disoc’h h·e labour.\n* Ur gaeltacht zo un takad en Iwerzhon m’emañ an iwerzhoneg ar yezh voutin etre an dud. An darn vrasañ eus ar panelloù a zo unyezhek, hep saozneg warno, da skouer.\nDarvoudoù, Etrebroadel, Preder, SoñjoùBreizh, Brezhoneg, Bro-Iwerzhon, bzhg, Clement Guillanton, Etrevroadel, Iwerzhon, Keltiek, Skol-veur, Sten Charbonneau, Studioù\nPrevious Previous post: Dilennadegoù Rannvro 2021 : ur mare pouezus evit ar brezhoneg ?\nNext Next post: 30 vloaz-zo e oa dibenn prosez meur an Amoco Cadiz


Tōhoku | E skeud ar bleuñv kerez\n14 Ebr 2013 Ober un evezhiadenn\nby dervnewg in Karned beaj Tikedennoù:Honshū, liorzh, Miyagi, santual, Sendai, templ, Tōhoku\nDaoust da bep tra (d’ar skuizhder dreist-holl) on deuet a-benn da sevel ha da erruout en koulz evit tapout tren 6e56 evit mont da Sendai. Un dijuniñ bihan ‘m eus prenet war ar c’hae (kioskoù a vez evit gwerzhañ boued, evajoù ha kelaouennoù). Tremenet buan ar veaj ha setu-me erru e Tōhoku neuze!\nRaktreset em boa mont da welet Ōsaki Hachiman-gū, ret e oa din tapout an tren evit-se. N’am eus bet kudenn ebet en tren met faziet on mik evit hent ar santual! (ti-gar Kunimi war ar gartenn, bet on a-gleiz e plas mont a-zehou…!) Erruet on en un templ kollet (大聖寺 (Daishouji?)) ha distroet davet an ti-gar. Ranket ‘m eus goulenn ma hent div wech met sikouret on bet mat gant an dud daoust dezho pas komz saozneg. Deuet on a-benn da gavout ar santual! Brav e oa e gwirionez. Goude-se ‘m eus adtapet an tren (ha santet ur c’hrenn-douar war an hent pa oan o kerzhout!) evit mont da welet templ (ha liorzh dreist-holl) Rinnōji ranket ‘m eus ivez goulenn ma hent, echu mik radar Nintendo aze, ne gomprenan seurt evit mont war-raok e Sendai! E diavaez kreiz-kêr e oan ha ne oa netra skrivet e romanji, kazi riblenn ebet kennebeut… Iskis! Chomet on a-sav e templig Daihoji buan-ha-buan.\nMa, kavet ‘m eus ivez ha gwelet al liorzh vihan brav. Ne oa kazi den ebet! Traoù iskis a oa tro-dro d’an templ, liammet gant ur film pe n’ouzon ket… Aze ez eus bet goulennet diganin ma oan studierez etrevroadel gant un den a bourmene e gi. Deuet on a-benn da gavout ar metro goude (eüruzamant em boa kavet ur gartenn eus Sendai er santual) ha da vont davet kreiz-kêr. Chomet on a-sav da zebriñ rak gwall skuizh e oan ha da welet ar vediaoueg goude. Brav eston eo! Degemeret mat-tre on bet, roet ez eus bet din ur c’harnedig evit ar sielloù hag an aotre da dapout skeudennoù. 7 estaj a zo, ur sinema, estajoù diskouezadegoù, 3 estaj evit al levraoueg/mediaoueg hag en traoñ ur c’hafedi, ur stal hag ul lec’h evit prezegennoù. A bep seurt tud a oa, tud yaouank, tud kozh, o labourat pe o kousket. 🙂\nGoude-se on bet betek ar park nepell (Nishi) . Un tamm dipitet on bet peogwir e oa kalz lec’hioù evit ar vugale da c’hoari met ne oa ket kement-se a gwez ha tout. Ur blasenn leun-chouk evit ohanami on deuet a-benn da welet memes tra met setu tout. Tro 3 eur bennak e oa neuze ‘m eus divizet tostaat eus an ti-gar. Hir a-walc’h e oa ar straed evit tizhout an ti-gar. Aze on bet er savadur AER da gemer merenn-vihan, da welet ar Pokemon Center hag ar sell war ar gêr eus lein an tour (31 estaj). Goude e oa poent mont da dapout an tren en-dro. Iskis un tamm eo bet ar veaj, un den oc’h huanadiñ n’em c’hichen, c’hwezh boued (poan ‘m eus c’hoazh gant an dra-se!), ur bugel drol dirazon a rae kalz trouz gant ur vouezh displijus-tre (en deus lakaet ac’hanon da soñjal en ur c’hrennard gant ur vouezh dic’houzañvus a zeue d’al levraoueg karter pa labouren) hag ur poupig o huchal… Un tamm skuizh on erru marteze gant tout ar beajoù en tren-se! Met setu, echu eo! Ha n’am eus tamm keuz ebet!\nUr c’hrenn-douar all ‘m eus santet em c’hambr ur wech erru!\nTro 306 km a zo etre Sendai ha Tōkyō\n(n’am boa ket lakaet ma 3ds da vont en-dro diouzh ar beure! Met 9181 paz goude-merenn (ha kerzhet ‘m eus kalz nebeutoc’h!))


padal - Wikeriadur\nNe oa en hor bourzh nemet daouzek pezh-kanol, padal o devoa triwec'h en o hini. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 9.)\nAr glav a c'hlebas o foultr hag a viras outo da dennañ war ar soudarded hugunot, boazet da vrezeliñ hag a stourme outo war varc'h, padal emede Pleibeniz holl war droad. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 227.)\nPadal, goude studi an enderv, ar breur Alano a voe kemennet dezhañ, war un dro gant un nebeut kloer all, mont d'ar menez, da zourañ, kerkent ha kuzhet an heol, ar gwezigoù pin nevez-plantet, hag a oa o kinnig krazañ gant ar sec'hor. — (Youenn Drezen, Sizhun ar Breur Arturo, Al Liamm, 1971, p. 77.)\n- .... Va hini kozh-me - Doue d'e bardono ! - a oa ken diskredik all ha padal, warlene, un nebeut sizhunioù a-raok m'eo chomet da vat war e wele, en deus bet ur c'horfad spont, dre un nozvezh c'hoañv, p'edo war e zistro d'ar gêr eus Roc'hoù Bras. ... — (Abeozen, Pirc'hirin Kala-Goañv, Al Liamm, eil emb. 1986, p. 126.)\n- Ha padal, ur studier yaouank en deus bet kavet roud eus ar gêr-se... — (Goulc'han Kervella, Brezel ar Rigadell, Al Liamm, 1994, p. 186.)\nPadal e sante un tamm fiker o tonet dezhañ en e gostez kleiz. — (Jakez Konan, Lannevern e kañv ha danevelloù all, Al Liamm, 1980, p. 63.)\nPadal, pet ha pet gwech n'en devoa ket lavaret din : ... — (Jarl Priel, Va Buhez e Rusia, Al Liamm, 1955, p. 15.)\n— « Padal ur vamm », eme Job, « a gred gwall alies gaou bras ha gaou bihan he mab. » — (Jakez Riou, An Ti Satanazet, Skridoù Breizh, 1944, p. 72.)\npadal ma: stagell-isurzhiañ\ngalleg : cependant (fr)\nAdtapet diwar « https://br.wiktionary.org/w/index.php?title=padal&oldid=234757 »\nKemmoù diwezhañ degaset d'ar bajenn-mañ d'an 1 Ebr 2017, da 16:24.


Michel Mohrt - Wikipedia\nMichel Mohrt a zo ur skrivagner breizhat gallek ganet e Montroulez d'an 28 a viz Ebrel 1914, ha marvet d'ar 17 a viz Eost 2011 e Pariz. Ezel e oa eus an Académie Française, ha priz bras romant an Académie Française en devoa bet e 1962 evit La Prison maritime a zo e levr anavezetañ ma vez taolennet ennañ Emsav Breizh a-raok ar brezel.\nMichel Mohrt hag ar brezhonegAozañ\nSkeudennet e oa bet gantañ levr Jakez Riou Gorsedd Digor (1928). Pa oa bet degemeret en Académie Française e 1985 en devoa distaget un nebeud bommoù brezhoneg, ha Jean d'Ormesson en devoa degemeret anezhañ gant ur frazenn vrezhonek ivez, en e brezegenn. Savet e vije bet a-enep mennad an Académie Française a-enep meneg ar yezhoù-rannvro e bonreizh ar Republik c'hall.\n(fr) Fichenn ar skrivagner war lec'hienn an Académie Française\n↑ Pennad ABP da geñver e varv.\nAdtapet diwar « https://br.wikipedia.org/w/index.php?title=Michel_Mohrt&oldid=1798261 »\nDernière modification le 20 Mez 2018, à 20:17\nKemmoù diwezhañ degaset d'ar bajenn-mañ d'an 20 Mez 2018, da 20:17.


Stadoù an OSCE\nOSCE SMM (Special Monitoring Mission) oc'h evezhiañ fiñvoù an armoù ponner e reter Ukraina e 2015\nAn Organization for Security and Co-operation in Europe (OSCE) pe Aozadur evit ar surentez hag ar c'henober en Europa (ASKE) eo brasañ aozadur surentez etregouarnamantel ar bed. Lies eo e gefridioù : kontrollañ an armoù, brudañ ha difenn Gwirioù Mab-Den, difenn frankiz ar c'helaouiñ ha diwall diouzh dilennadegoù direizh. Tost da 3500 a dud a labour en aozadur. Darn eus an implijidi zo oberiant war an dachenn. Ul lodenn all a labour er sekretourvaoù e Vienna, en Aostria.\nE 1975, e-kerzh ar Brezel yen, e voe krouet an OSCE evel lec'h eskemm etre ar C'hornôg hag ar Reter, da-geñver ar c'hendiviz war ar surentez ha ar c'henober en Europa (Conference on Security and Co-operation in Europe, CSCE) hag a oa bet dalc'het e Helsinki, Finland.\nKefridiet eo an OSCE gant an diarbenniñ, diarbenniñ brezelioù pe stourmoù lec'hel, merañ reuziadoù, ha merañ penaos dont e-maez ar reuziadoù. Ar 57 Stad a gemer perzh zo lec'hiet en Europa, e norzh ha kreiz Azia ha Norzhamerika. Dre vras emañ oberiant war an hanterzouar norzh.\nC'hwec'h yezh ofisiel a zo implijet en aozadur OSCE: alamaneg, galleg, italianeg, rusianeg, saozneg ha spagnoleg.\nSinerien an OSCE e 2012\n██ Sinerien Feur-emglevioù Helsinki ha Karta Paris\n██ Sinerien Feur-emglevioù Helsinki nemetken\n██ harperien d'ar c'henober\nAdtapet diwar « https://br.wikipedia.org/w/index.php?title=Organization_for_Security_and_Co-operation_in_Europe&oldid=1968273 »\nKemmoù diwezhañ degaset d'ar bajenn-mañ d'an 22 C'hwe 2022, da 08:33.


Chester William Nimitz (~1960)\nChester William Nimitz, Sr., ganet d'ar 24 a viz C'hwevrer 1885 ha marvet d'an 20 a viz C'hwevrer 1966, a oa un amiral en United States Navy. Ur roll a bouez en deus bet en istor morlu ar vro hag en Eil Brezel-bed evel penn ar flodad stadunanat er Meurvor Habask, ha penn kirri-nij ar Morlu hag an nerzhioù dilestrañ. Nimitz a oa an den arbennikaet e Morlu SUA a-fed listri-spluj. Diplomet a-fed listri-spluj pa oa yaouank, graet en doa war-dro treiñ luskerioù tri lestr, ar pezh a vo diazez evit ar Stadoù-Unanet Amerika a-benn kaout ar c'hentañ lestr-spluj nukleel an USS Nautilus.\nDeiziad ha renkoù[kemmañ | kemmañ ar vammenn]\nUnited States Naval Academy Midshipman – Genver 1905\n7 a viz Genver 1907\n31 a viz Genver 1910\n29 a viz Eost 1916\n1añ a viz C'hwevrer 1918\n2 a viz even 1927\n23 a viz Even 1938\n31 a viz Kerzu 1941\n19 a viz Kerzu 1944\nCommodore – N'eus ket mui eus ar renk-se en United States Navy, implijet e oa a-raok e-pad ar brezel ar pezh ne oa ket pa voe roet ar renk a flag rank da Nimitz. Hiziv ur c'habiten a teu da vezañ un Isamiral.\nAmiral flodad lakaet da dalvezout evel renk dibad en United States Navy d'an 13 a viz Mae 1946.\nD'ar mare ma oa bet lakaet Nimitz da dizhout ar renk a amiral, an United States Navy n'en devoa ket dalc'het ar rank a (Commodore). Nimitz a oa bet lakaet neuze da Kabiten betek Isamiral. Dre divizh ar C'hongress e tizhas ar renk a Besamiral hag e teuas da vezañ Amiral e miz Kerzu 1941.\nNimitz ne oa ket bet gant ar renk a Isletanant, lakaet e oa bet da vezañ Letanant leun goude tri bloavezh o vezañ ensign. Evit abegoù melestradurel, dielloù morlu Nimitz a embanne oa bet lakaet da dizhout ar renk a isletanant ha letanant ar memes devezh.\n↑ Archival service record of Chester Nimitz, "Awards and dates of rank", National Personnel Records Center, embannet e 2008\nAdtapet diwar « https://br.wikipedia.org/w/index.php?title=Chester_Nimitz&oldid=1978763 »\nOfiserien SUA en Eil Brezel-bed


Emgann Mers-el-Kebir - Wikipedia\nEmgann Mers el-Kebir pe tagadenn Mers el-Kebir zo un emgann war vor eus an Eil Brezel-bed. Taget e oa ur skouadrenn eus ar morlu gall d'an 3 a viz Gouere 1940 gant ar Royal Navy pa oa eoriet e porzh milourel Mers el-Kebir (pleg-mor Oran, Aljeria) hep embann brezel ebet. 1 297 den a oa bet lazhet, meur a Vreizhad en o zouez. Aon he doa ar Rouantelezh-Unanet, hec'h-unan a-enep an Trede Reich hag Italia d'ar c'houlz-se, e lakafe Hitler e grabanoù war ar strollad-listri-se goude ma oa bet sinet un arsav-brezel etre gouarnamant Vichy hag an Alamagn nazi hag Italia faskour un nebeud devezhioù a-raok, ar pezh en dije roet e du dezhañ da gaout ur morlu galloudusoc'h eget o hini.\nAr morreder Dunkerque, dindan an tennoù da vare emgann Mers-el-Kebir\nDre un notennig en traoñ d'ar bajennad 103 eo meneget an darvoud skrijus-mañ gant Jarl Priel e-barzh Va Zammig Buhez : (1) Ha pa soñjan pegen sod 'oa Breizhiz e-pad ar brezel gant kenvroidi an Aotrou Churchill, daoust d'al lazhadeg e Mers-el-Kebir !\nUr skritell propaganda eus Vichy diwar-benn Mers-el-Kebir\nAdtapet diwar « https://br.wikipedia.org/w/index.php?title=Emgann_Mers-el-Kebir&oldid=1849844 »


Herborescence - PCI Collectif\nEtre an neñv hag an douar, un diviz gant ar plant\n© Christine Barbedet\n« Evit ober enklaskoù etnolouzawouriezh e ranker mont don da glask an anaoudegezh war ar maez. Komz eus an natur a zo komz eus ar gevredigezh, evel efed ur melezour. »\netnoekologour hag etnolouzawour\n« Abalamour d'al liamm etre ar Vreizhiz hag ar plant ez eus diwanet gouiziegezhioù a bep seurt, betek nevez zo. Hor c’hevredigezhioù kornôgat o deus torret o liamm gant an natur ha dre se eo fallaet an traoù gant liesseurted ar vuhez hag aet da get anaoudegezh ar bobl war ar plant », eme Laurent Le Gall, arbennigour war an etnolouzawouriezh hag an etnoekologiezh. Ul labour enklask a gas da benn en ur studiañ al liamm a zo etre tud ar vro hag ar plant, an implij a reont anezho hag an doare ma welont anezho.\nDigeriñ ar speredoù war liested ar ouiziegezh\tLenn da heul\nAr pal n’eo ket resteurel gouiziegezhioù a-bezh, n’eus ket ezhomm ken abalamour m’eo disheñvel-krenn an endro sokial, eme Laurent Le Gall : « O dastum a glaskomp ober da gentañ penn, evit meizañ al liested az a d’ober anezho ha kas ul labour dielfennañ etnologel evit digeriñ ar speredoù war liested ar gouiziegezhioù poblel naturelour-se ». Fellout a ra d’an etnolouzawour daskoriñ ar gouieziegezhioù-se d’an dud o deus o broduet hag o zreuzkas d’ar rummadoù a zeuio war-lerc'h. Un doare da ziskouez d’an dud implijoù disoñjet ar plant : « Adenvel ar plantennoù zo un doare da zeskiñ doujañ outo. Cheñch o darempred gant an natur a ra d’an dud cheñch savboent ».\nHerborescence zo ur gevredigezh a ra he hent e kreizig-kreiz an darempredoù tost a zo etre an natur hag ar sevenadur, en ur groaziañ naturelouriezh, sokiologiezh hag arz. Obererezhioù sevenadurel liammet ouzh an endro a vez kinniget gant ar gevredigezh, ma kemer perzh enno Élise Trochéris,sirkasianez, un arzourez-sirk arbennik war an dañs en aer. War an dachenn e vez kinniget tro-ha-tro ar plant, o endro ha prantadoù dañs ha sonerezh : « Ur valeadenn da ganañ meuleudi d'an natur », eme Laurent Le Gall.\nDastum en ur gomz brezhoneg ar vro\tLenn da heul\nGant mousfent ec’h anzav Laurent Le Gall ez a da gerc’hat an danvez-se « e-touez al linad ». Evit kas al labour-se da benn e rank ar re a oar kaout fiziañs en dastumerien rak alies-mat ne ouzont ket na pegen talvoudus eo o gouiziegezh. « Eus ur familh peizanted eus an eil rummad on, hag emaon o chom er gumun lec'h on bet ganet. Ma zad-kozh a oa koulz lavarout an hini nemetañ a ouie eus an traoù-se. »\nAesoc'h eo neuze evitañ skoulmañ darempredoù gant an dek den bennak en deus goulennataet. « N’hellfen ket kas ma enklasoù war-raok ma ne gomzfen ket brezhoneg ar vro gant an dud-se. Dre gomz o yezh kentañ outo e c’heller lakaat ar gaoz war ar plant ha dre se, kompren penaos eo maget o spered hag o freder gant ar brezhoneg ».\nUn adsell war ar vuhez diwar ar maez\tLenn da heul\nTostaet e oa an etnoekologour Laurent Le Gall ouzh an etnolouzawouriezh p’en doa en em gavet gant un etnofarmakologour en Amerika latin. Divizout a reas distreiñ d’ar vro da gas e studioù da benn. Abaoe e lak da vont en-dro e Breizh a-bezh ur « mekanik da bunañ an amzer » a-raok na vefe aet ar vuhez war ar maez da get da vat. Ar c’hemmoù-se a grogas adalek ar brezel 14 ha meur a abeg zo dezho. D’ar c’houlz-se eo e krogas an dud d’ober gant an traktor hag ar rotovator, penn kentañ ar paotr-saout dredan eo ivez. Aroueziek eo ar ger a reer gantañ e brezhoneg pobl : paotr-saout. « Ar skloturioù o deus merket fin ar mare ma prene skiant ar vugale a vaesae ar saout er parkeier », eme an etnolouzawour.\nAozadur ar gevredigezh e-keñver an natur\tLenn da heul\nDre studiañ stervaoù geriaoueg an douaroù, an tachennoù, al lanneier, ar c’hoadoù, ar fraostegi… e c’hell un etnolouzawour dielfennañ mont en-dro ar boudoù-bev en ur gevredigezh bennak ha, da c’houde, kompren aozadur ar gevredigezh hec’h-unan, evel gant skoazennoù greunvaen Bro Fañch lec’h m’emañ o chom : « E brezhoneg ar vro e talv fagn kement ha kramenn, fagnous kement ha feneant ha fagnach kement ha fraosteg. » Ar memes framm steroniel a c’hell plediñ gant un dachenn n’eo ket bet gounezet hag unan bennak na brodu netra : « Kement-se a ziskouez splann an enebiezh etre al leziregezh hag al labour. Da lavarout eo e c’hell ur feneant lakaat ar c’hempouez sokial en arvar. Pa vez urzhiet an natur e vez urzhiet ar gevredigezh ivez ! », eme an etnolouzawour da glozañ.\n2008 : lañset obererezhioù ar gevredigezh.\nDiazezourien : Élise Trocheris ha Laurent Le Gall.\nPrezidantez : Mathilde Capitaine.\nSkipailh : un implijad pad hag etre 8 ha 30 den a youl vat hervez an obererezhioù.\nKuzul-departamant Aodoù-an-Arvor, Rannvro Breizh.\nTraoù gouezet ha traoù graet tro-dro d'an natur ha d'an hollvent\nLidoù hervez mare ar bloaz Louzaouiñ ha gouiziegezh ar medisinerezhioù hengounel Traoù gouezet tro-dro d'ar plant\nWar kleuzioù Breizh ez eus bet kavet : 170 spesad plant, 14 spesad gwez ha 16 spesad brousgwez\nWar ar spern-gwenn hepken : 150 spesad divellkeineged, en o zouez\n85 spesad biskoul, 28 anezho liammet strizh ouzh ar seurtad\nLevrig Continuités bocagères, diversité végétale et diversité des savoirs locaux en Bretagne, embannadurioù ar gevredigezh Herborescence, 2015.\nLa Liètt, ur gevredigezh a zo he fal dastum danvez a denn d’an etnolouzawouriezh e Breizh Uhel, Par delà les lisières, kenurzhiadur gallek an etnolouzawouriezh, Identi-Terre, Mur.


Buhez ar Zent. pages 452, 453, 454. Encyclopédie Marikavel.\npages 452, 453, 454\nItron -Varia Rumengol\nEn Léon, Tregor ha Kerne,\nn eskopti Kerne, elec'h m'eman breman mor Douarnenez, e oa gwechall eur gêr vras, hanvet Is. Eur voger ledan hag uhel, gant sklujou houarn, a zifenne anezi diouz ar mor. Er gêr-ze, ne veze gwelet, e-touez an dud pinvidik, nemet dizurz, gwall skouer ha fallagriez.\nGralon, roue Bro-Gerne, a oa neuze o chom eno, ha glac'haret bras e oa o welet dizurziou ha bue diroll e verc'h, ar brinsez Ahez, gant noblanz yaouank ar vro.\nPrezeget o devoa alïes en Is ha gourdrouzet ar roue Gralon, abalamour d'an droug a veze grêt bemde en palez e verc'h yaouank.\nMes ar roue, dinerzet gant an oad,, n'en devoa mui a c'halloud awalc'h evit trec'hi dizurziou ken bras.\nDoue a skuizas erfin o welet Iziz kaledet eu o fec'hejou, hag a roas da anaout d'e vignon Gwennole e vije beuzet hepdale ar gêr-ze gant ar mor.\nKerkent, Grwennole a bignas war e varc'h hag a redas d'ar gêr villiget da welet hag hen a c'hallje c'hoaz distrei diwarni brec'h an Otrou Doue.\nSiouaz ! tremenet oa an drue. Pan arruas an abad santel, war-dro hanter-noz, sklujou Is a oa digor, hag ar mor a groze spontus, en eur veuzi an tïe, an dud hag al loened. Gwennole n'hallas sovetât nemet Gralon hepken. Ha kêr Is, evel Sodom, Gomor ha Babilon, a zo et da netra; hirie ar mor a ruilh dreist-i.\nDa zav-heol, Gralon a bignas gant Gwennole war lein Mene-Hom; ac'hane e tôlas eur zell truezus endro d'ezan, hag el lec'h ma oa ar gêr a Is, ne welas nernet mor Douarnenez. Kouezan reas d'an daoulin evit trugarekât Doue hag ar Werc'hez davezan sovetaet e vue.\nPa zavas diwar e zaoulin, e welas o lugerni dindan an heol tosen Rumengol, a veze lazet warni tud en enor d'an doueou. Hag ar roue, beuzet en e zaerou, hag e zaoulagad savet warzu an nenv, a lavaras d'e vignon santel : «War an dosen-hont, gwestlet d'eun doue didrue, me a raio sevel eun iliz kaer d'ar Werc'hez; hag el lec'h ma skuilher ar gwad da Deutatez, e skuilho Mamm Doue he grasou war Vreiz-Izel.»\nGralon a zalc'has d'e c'her. Lakat a reas sevel eun iliz d'an Itron-Varia en Rumengol, ha bezan en devoe ar joa d'he gwelet brudet en pevar c'horn Breiz-Izel.\nKaret a rê mont di, gant e vignon ker, da bedi Mamm Doue evit e bobl; ha pa varvas en Landevennek (505), être divrec'h sant Gwennole, e kinnigas e ene da Zoue, en eur lavaret :\nMiret ouzin na 'z in da goll !\nPevarzek kant vla a zo ma 'z eo maro Gralon; hag ar Vretoned, bepred tud a fe hag a galon, o deus c'hoaz sonj eus o roue koz hag eus e vignon sant Gwennole. Pac'h eont, da Zul an Drinded, da bardon bras Rumengol, ha pa welont mor Douarnenez, Mene-Hom, Landevennek ha tour uhel iliz kaer an Itron-Varia Remed-Holl, e lavaront c'hoaz, an daerou en o daoulagad, en eur gerzet gant doujanz war douar ar zent hag ar rouaned :\nAman, en amzer dremenet ! (1)\n(1) Telen Remengol.\nYa ! d'ec'h eo hon c'hoajou dôn, hon mêziou seder, hon meneiou brugek, hon moriou glas : miret aneze diouz pep droug.\nD'ec'h eo hon berejou a vir eskern hon re varo, hon ilizou binniget, hon touriou dantelezet : miret aneze diouz pep droug.\nD'ec'h eo hon yez kaer, hon gwerziou santel, hon toniou dudius, holl denzoriou Breiz-lzel : miret aneze diouz peb droug.\nD'ec'h eo an holl Vretoned gwitibunan, korf hag ene; d'ec'h eo ar vugaligou, ar vinored, an emzivaded, an intanvezed, ar zoudarded, ar vartoloded, kement hini en deus eur boan bennak a gorf, a galon, a spered : miret aneze diouz pep droug.\nD'ec'h eo, dreist-oll, hon c'henvroïz a zo war o gwele a varo, a dro o zellou karantezus etrezek ennoc'h, hag o deus pep fizianz en ho kalloud hag en ho madelez.\nO Gwerc'hez vat Rumengol, Patronez Breiz-Izel,\nO deus ho haret, ho kar hag ho karo bepred.


Josef Jungmann (16 Gouere 1773 e Hudlice – 14 Du 1847 e Praha) a oa ur yezhoniour, skrivagner ha troer tchekek, hag a seller outañ evel unan eus tadoù an tchekeg modern.\nGoude studioù e skol-veur Praha e labouras evel kelenner, e lise alamanek Litoměřice (Leitmeritz), ha kelenn a rae tchekeg, a-youl-vat. Goude e teuas da vezañ rener skol e Praha hag echuiñ a reas e vuhez o kelenn e skol-veur ar gêr-se.\nUnan eus difennerien an tchekeg e oa Jungmann. Hag er c’hontrol d’e gelenner Josef Dobrovský e reas gant ar yezh-se en e skridoù. E 1805 e embannas un droidigezh diwar “Atala” gant François-René de Chateaubriand. Evel-se e klaske diskouez e oa posupl displegañ soñjoù uhel e tchekeg. E-leizh a droidigezhioù all en deus graet, diwar an alamaneg, ar galleg hag ar saozneg. Gantañ e voe troet Paradise Lost, gant John Milton, pe oberennoù gant Friedrich Schiller ha Johann Wolfgang von Goethe.\nGant e c'heriadur tchekeg-alamaneg 5000 pajennad e tiazezas geriaoueg vodern an tchekeg. Kavout a rae dezhañ e oa aet yezh e vro war baouraat dindan yev Impalaeriezh Aostria. Hag evit kreskiñ he geriaoueg e savas gerioù nevez, diwar gerioù aet da get, kavet gantañ e testennoù kozh, pe oc'h amprestañ gerioù digant ar yezhoù slavek all. Kalz eus ar gerioù-se, degaset gantañ, zo chomet en tchekeg betek bremañ. Ouzhpenn e labour kelenner, e plede, diouzh an noz, gant e studiadennoù war yezh e vro. Labourat a rae e-unan met adskrivañ a rae pep pajennad eus e c'heriadur, dek gwech, da gas da adlenn da dud all. Dont a reas e c'heriadur er-maez er bloavezhioù 1834-1839, gant 120 000 pennger ennañ !\nAdtapet diwar « https://br.wikipedia.org/w/index.php?title=Josef_Jungmann&oldid=1772126 »\nKemmoù diwezhañ degaset d'ar bajenn-mañ d'an 9 Her 2017, da 10:22.


Just a Song Before I Go - Wikipedia\nluc'hskeudennet e miz Mezheven 1983 en Essen (Alamagn).\nJust a Song Before I Go a zo ur ganaouenn saoznek savet, ton ha son, gant ar c'haner-sonaozer saoz Graham Nash (1942-).\n4 Selaou Just a Song Before I Go ha lenn ar gerioù\nKrouet e oa bet tra m'edo Nash e Maui (Hawaii), e ti ur mignon dezhañ, a-gevret gant Leslie Morris. Bez' e oant o c'hortoz e tavje ar glav a-raok mont d'an aerborzh ha loc'hañ da gemer perzh en un droiad sonadegoù gant ar strollad sonerien rock stadunanat Crosby, Stills & Nash. Lakaet e voe klaoustre ne vije ket gouest Nash da sevel ur ganaouenn a-raok mont kuit eus an ti, ar pezh a voe graet en ur ober ugent munutenn avat. E-pad an abadenn skinwel stadunanat The Late Show with Stephen Colbert e tisplegas ar soner saoz en devoa gounezet pemp kant dollar a-drugarez d'ar bariadenn-se.\nNed eas ket gwall bell da glask awen dre ma kont Just a Song Before I Go nag ur ranngalon e vez d'un den mont kuit ha lezel ar re garet war e lerc'h...\nKregiñ a reas ar sonenrolladennoù er Studioioù Criteria e Miami (Florida (SUA)) adalek miz Genver 1977 gant ar sonerien :\nDavid Crosby : gitar klev,\nTim Drummond (1940-2015) : gitar-boud,\nRuss Kunkel (1948-) : toserezh ha taboulin,\nGraham Nash : kan ha piano,\nJoe Vitale (1949-) : piano tredan.\nDont a reas e-maez d'ar 17 a viz Mezheven 1977, a-gevret gant an unnek kanaouenn all a yeas d'ober CSN, eil albom studio Crosby, Stills & Nash. Produet e voe ar bladenn gant an tri arzour ha The Albert Brothers (Ron ha Howard Albert).\nUr bladennig daou ditl — Just a Song Before I Go ha Dark Star enni — a voe embannet war un dro.\nSelaou Just a Song Before I Go ha lenn ar gerioù[kemmañ | kemmañ ar vammenn]\nJust a Song Before I Go en albom CSN.\nGerioù Just a Song Before I Go el lec'hienn A-Z Lyrics.\n↑ Ober a rae-hi war-dro lazioù Crosby, Stills & Nash d'ar c'houlz-se.\n↑ (en) The Late Show with Stephen Colbert, 26 a viz C'hwevrer 2016.\n↑ Embannet e oa bet an albom Déjà Vu d'an 11 a viz Meurzh 1970 gant Crosby, Stills, Nash &... Young ar wech-se.\nAdtapet diwar « https://br.wikipedia.org/w/index.php?title=Just_a_Song_Before_I_Go&oldid=1752779 »\nKanaouennoù Graham Nash\nKemmoù diwezhañ degaset d'ar bajenn-mañ d'an 26 Mez 2017, da 15:54.


Pevaret Pennad. — Zant Ervoan avokad en Landreger - Wikimammenn\nPevaret Pennad. — Zant Ervoan avokad en Landreger\nE ti Prudhomme, 1894 (pp. 25-29).\n◄ Trede Pennad. — Zant Ervoan o studian en Orleanz Pevaret Pennad. — Zant Ervoan avokad en Landreger Pempet Pennad. — Zant Ervoan sekretour Arc’hdiakr Raon ►\nZant Ervoan, Avocad en Landreger.\nN’ouzer ket dre-just-ped vla eo bet Zant Ervoan avokad en Landreger, med chetu aman darn deuz ar procejo a neuz bet difennet ha goneet. Ha neuze, delhet jonj mad a gement-man ; Zant Ervoan na oa ket eun avokad vel ar re-all, aliez en em offre vit difen kaoz ar bevien, an emzivaded, an intanvezet, hep ma vije goulet ganthan ober, ha na gemere netra digant-he vit se ; abalamour da ze a oa hanvet avokat ar bevien hag an intanvezet.\nBean oa eun denjentil paour, hanvet Richard ar Roux deuz Tredrez, hag a nevoa eur prosez gant Tad Abad ar Relek (ar Relek a oa en eskopti Leon). Na nevoa ket an den paour-ze a beardra vit mont en prosez evelse, hag a oa o vont da goll he oll dreo. Eun de benag a glevaz komz deuz Ervoan a Gervarzin a oa brudet vit bean eun avokat mad. Mont a rez da gad Ervoan hag hen pedaz, en han ’Doue, da zikour anean. — « Ia, eme Ervoan, me zikouro anoc’h mar man ar wirione a du ganac’h. » — « Kridi ran, eme an den-ze, penoz a man ar wirione ganen, hag hen touet a rafen mar be ret. » — Ervoan a rez d’ean touet (dalc’hmad a rae ze, rag na nije ket goulet difen ar gaou) ; ha goude-ze a dalc’haz da difen kaoz an den-ze, war he fraiz, deuz an eil tribunal d’egile, ken a nevoa goneet he brosez.\nD’an amzer-ze a oa kals a dud hag a vije debret ho danve gant an uzuillerien, hag ar re gemere arhant en prest digant ar re-ze, a nije aliez lec’h da gad keün. — Eun intanvez diouz a Beurit-ar-Roc’h, he hano Levenez, a nevoa amprestet arhant evelse digant eun uzuiller anveet mad, hanvet Riwal Hardel. He-man c’hoanteaz kemer, vit an arhant-se, liorz an intanvez. Ho-man, o vean n’alle ket paean raktal, a c’houle ma vije gortozet eur pennad gant-hi, rag a hent-all an arhant na dale ket al liorz. Dont a rez an intanvez-ze da gad Ervoan, hag a laraz d’ean, en han ’Doue, difen anei. « Ia, emehan, me difenno anoc’h, mar man ar wirione ganac’h. » Ar prosez a badaz pell, rak Riwal Hardel a nevoa arhant da vont deuz an eil tribunal d’egile ; Ervoan a iez ganthan beteg ar pen pellan, hag a c’honeaz prosez an intanvez ; hag evelse dre zikour Zant Ervoan a chomaz he liorz gant-hi.\nVel ma welet, an avocat iaouank a difenne erfad ar procejo a vije laket entre he daouarn, hag aliez-aliez a deue ar bevien da glask anean d’ho difen. — Bean oa eur paour en bro Treger he hano Konstritin, hag a oa bet gret eun droug benag d’ean gant eur bourc’hiz deuz Landreger ; he-man a anzave aoalc’h an droug a nevoa gret, med na c’houle ket rapari. Ervoan a iez gant-han dirag ar barner hag a c’honeaz ar prosez. — Mab ar bourc’hiz-ze, hanvet Ervoan Katoik, eo a neuz bet diskleriet ze goude maro Zant Ervoan.\nEur paour all deuz a Bleuveur-Goter a nevoa eur prosez gant Olier Arel deuz Lezardrenv ; ar paour a oa ar wirione gant han, med a oa diez he gwelet ; Arel a jonje gonid he brosez dre ma oa pinvik, med Ervoan a reaz d’ean gwelet a oa ar gaou ganthan, ha goude bean bet dirag ar barner hep kad nep setanz, a lakaz anhe da vont en peuc’h d’ar ger ; hag aboue neuze an dud-se a nevoa kals istim hag anoudegez-vad evit ar zant.\nEun dra iskiz hag a zo bet komzet kals diouthan a zo bet tremenet c’hoaz d’an amzer-ze. Eun den iaouank diouz Louanek a oa dimet d’eur plac’h iaouank deuz he barouz. Ho-man na c’houle ket heuil he fried, hag a iez da gad ar barner vit ober disklerian na oa ket dimet. Gelvet a oe Ervoan da difen an den iaouankse. Ar plac’h, pa vije dirag Ervoan, a anzave oa dimet d’an den-ze, ha na c’houle pried-all ebet nemet-han. Barnet a oe eta ar plac’h da vont gant he fried, med ho-man, droug en-hi, a gassaz ar prosez da dribunal Tours. Ervoan a iez ive di vit difen an den iaouank, hag ar barner a reaz d’ean azei en he gichen. Hadklevet a oe neuze an diou gosteen, hag o vean na oa netra da laret skler aoalc’h a oa gwir-dimi entre-he, a c’houlaz ar barner digant Ervoan piou a nevoa aliet anean da varn an dud-se da vean dimet ; chetu, vel ma welet, ar barner nehet braz, na ouie penoz rei ar setanz. « Ar plac’h-se, eme Ervoan, a neuz anzavet ouzin ec’h eo dimet. » — Ar barner a c’houlaz c’hoaz digant-hi hag hen oa dimet ; hag a laraz d’ean na oa ket. Neuze Ervoan a c’houlaz ive digant-hi memez tra, hag a anzavaz ar plac’h, d’an oll da glevet, penoz a oa hi groek an den a oa gant-hi. — « Ha d’in a larec’h, eme ar barner, na poa biskoaz kemeret an den-ze da bried. » — « Na meuz ket ive, eme-hi. » — Zant Ervoan a c’houlaz diant-hi c’hoaz eun eil gwej : — « Ma flac’h, n’ec’h euz ket anzavet ouzin penoz ho peuz kemeret an den-ze da bried ? » — « Ia, eme-hi, ma fried eo, ha me he wrek, ha keit a vo bew, na mo pried-all ebet nemet-han. » Neuze barner Tours a laraz da Ervoan mont en he blas, ha rein ar setanz ; mont a rez, ha raktal a lakaz anhe da vont en peuc’h d’ar ger.\nD’an amzer ma oa person en Louanek a arriaz ganthan eun dro evelse c’hoaz. Eur potr iaouank a nevoa roet he hir da dimi d’eun intanvez deuz Louanek, ha chetu goude en em dizlaraz. Dont a rez an intanvez da gad Ervoan, da laret d’ean zikour anei, en han ’Doue ; pa deuaz an den iaouank da c’hout se, a iez da ganan pouill d’ar person, med Zant Ervoan na reaz van ebet nemet c’hoarzin o klevet he gomjo ; mont a rez da gad tud al lezen hag a bedez anhe da difen kaoz an intanvez vit mann, hag a rejont.\nEur wej all a oa eun intanvez deuz Landreger, he hano Alis Hamon, en prosez gant eur Prijent diouz Pleuzal ; gelvet a oe Ervoan da difen an intanvez. Prijent drouk enhan o klevet komjo ar zant, en em lakaz da bouillal anean goassan m’alle. — « Kouls a vije did zerri da c’heno, eme Ervoan gant kals a dousder, komjo evelse na wassaoint ahanon tam ebet, ha na wellaoint ket ken neubet ahanout. »\nKals a brosejo evelse a neuz goneet Zant Ervoan, n’eo ket hepken pe na oa nemet avokat, med c’hoaz goude ma oe beleget, pa oa person, a ie vit mann da difen kaoz ar bevien dirag an tribunalio.\nAdtapet diwar « https://br.wikisource.org/w/index.php?title=Pevaret_Pennad._—_Zant_Ervoan_avokad_en_Landreger&oldid=62547 »\nKemmoù diwezhañ degaset d'ar bajenn-mañ d'an 29 Meu 2014, da 21:58.


Kangourou-gwez Seri - Wikipedia\nUrzhad : Diprotodontia\nKerentiad : Macropodidae\nGenad : Dendrolagus\nKangourou-gwez Seri (Dendrolagus stellarum) a zo ur bronneg godellek hag a vev e kreiz Ginea-Nevez.\nPa voe kavet e voe sellet outañ evel ouzh un is-spesad eus kangourou-gwez Doria (Dendrolagus dorianus), met e 2005 e voe anzavet evel spesad gant an denoniour saoz Colin Groves.\nDisheñvel eo dasparzh Dendrolagus stellarum diouzh hini ar c'hangouroued-gwez all, pa n'er c'haver gwezh ebet war dachennoù izeloc'h eget 2600 m. A-is ar vevenn-se e vez nebeutoc'h a ginvi er c'hoadegi hag e vez liesoc'h ar spesadoù gwez.\nDen ne oar c'hoazh perak e vev ar c'hangouroued-gwez Seri ken uhel er goadeg.\nGell teñval-teñval eo feur al loened yaouank, gant ul lost melen splann. A-feur ma koshaont e sklaera liv o lost, ha blev arc'hantet a zeu war o izili, ar pezh a zo un tres dibar d'ar spesad Dendrolagus stellarum.\nArc'hantet-mat eo feur al loened en o oad-gour, a c'hall chom darguzhet en un doare espar peogwir en em vesk o sae gant livioù ar man hag ar c'hinvi e koadegi uhel ar menezioù.\n↑ 1,0 ha1,1 International Union for Conservation of Nature (en)\n↑ Colin P. Groves (1993), Order Diprotodontia, el levr :\nDon E. Wilson &, D. M. Reeder, Mammal Species of the World: A Taxonomic and Geographic Reference, Smithsonian Institute, ISBN 978-1-56098-217-3 (en)\n↑ PapuaWeb, gant ur skeudenn (en)\nAdtapet diwar « https://br.wikipedia.org/w/index.php?title=Kangourou-gwez_Seri&oldid=1823856 »\nLoened Ginea Nevez


Fest an treid ha hini ar spered !\nPlijout a ra d’ar Vretoned dañsal, hag a-viskoazh eo plijet se dezho. Kaoz a oa eus se gant an Itron de Sévigné ha taolennet e oa bet meur a zañs-tro – an-droioù, gavotennoù ha kement zo – gant livourien eus an 19vet kantved. Hiziv an deiz e vez degaset c’hoant d’an dud, forzh pe oad e vefent, da hejañ o zreid gant ar festoù-noz hag ar festoù-deiz. Bep dibenn-sizhun e kustum miliadoù a dud, re ampart pe deraouidi, dañsal a-stroll gant kalz a...\nLuskat ar vuhez pemdez\nDigarezioù a-leizh a veze da zañsal : euredoù, pardonioù, pa veze echu gant labourioù a-stroll… Alies ne veze ket ezhomm da glask un digarez bennak, trawalc’h e oa kaout c’hoant da vezañ asambles ! Evit an degouezhioù pouezus e veze pedet sonerien. A-hend-all e veze kavet dalc’hmat kanerien ha tud a volontez vat.\nIt e-barzh an dañs\nA-du emañ an holl o deus sellet pizh ouzh an traoù : un dra a bouez eo an dañs e Breizh. Kemeret e vez perzh gant an holl dud. N’eur ket evit mirout ouzh unan bennak a zont er ront. It d’ur fest-noz, degemeret e viot gant ar strollad tud a sacho ac’hanoc’h d’e heul. Ken aes ha tra eo. Erfin, ret eo lavaret buan, rak evit dañsoù zo (fisel, kost ar c’hoad) ez eus ezhomm da vezañ pleustret un tamm a-raok. Forzh penaos, pe e vefec’h o sellet pe o kemer perzh, ne vo ket kavet hir an amzer ganeoc’h… Un ali fur memes tra : n’it ket da lakaat ur gwiskamant hengounel. Er festoù seurt-se ne vez gwelet den ebet gwisket evel-se.\nNag e-barzh ar c’helc’hioù ?\nOuzhpenn 250 kelc’h keltiek zo, e Breizh hag e lec’h all ivez. Delc’her a ra ar strolladoù-se da vrudañ an dañsoù hengounel ha d’impljout anezho da-geñver arvestoù mod nevez alies hag a zo par d’ar pezh a ra ar strolladoù etrebroadel gwellañ. Kemer perzh a ra darn eus ar c’helc’hioù en ur genstrivadeg ma vez dibabet ur “maout” evit pep rummad. Gant ar c’hentelioù sonerezh, yezh ha kement zo, gant al labour a reont evit ar vugale, int deuet da vezañ gwir skolioù sevenadurel.\nKompagnunezhioù mod nevez\nBirvilh a gaver ivez war dachenn an dañsoù mod nevez. Krouet ez eus bet 34 c’hompagunuezh dañs a vremañ e Breizh. Digarez o dez da ziskouez o labour d’an dud da-geñver ar festivalioù Agitato en Tric’horn e Roazhon, Antipodoù e Brest,pe e Kreizenn vroadel Roazhon ha Breizh… Ouzhpenn-se, alies e vez goulennet digant an arvesterien mont da aktored, kement ha delc’her gant an hengoun a-stroll…\nAdkavet e vez dañsoù Breizh da-geñver abadennoù meur : Gouelioù Kerne e Kemper, Gouel Etrekeltiek an Oriant, ar Rouedoù Glas e Konk-Kerne… Dalc’het e vez Kampionad Breizh e-kerzh Festival ar Sant Loup, e Gwengamp.


Hor sez, hag a oa e Roazhon en deroù, a oa bet kaset da Saozon-Sevigneg (35) e 2011, d’un ti hag a zere muioc’h ouzh diorren obererezh an embregerezh.\nE Breizh eta e vez treset hon holl batromoù, e vez choazet al livioù hag e vez danzeet an dastumadoù. Gant hor skipailhoù e vez evezhiet ent strizh an urzhiadoù hag ar rouedadoù produiñ en atalieroù da c’houde.\nChoazet hon eus labourat gant embregerezhioù nes ha mestroniañ ar chadenn fardañ evit bezañ gouest da ginnig ar pep gwellañ deoc’h.\nAn holl bazennoù labour evit fardañ dilhad, eus choaz ar peurgempennadurioù hag an danvezioù da stammerezh ar mailh, al livañ, an troc’hañ, betek ar sevel er fin, a vez graet evel-se gant hon atalieroù e Breizh hag ivez e Portugal, da lavaret eo e vezont fardet penn-da-benn en Europa.\nDiwallerezh an endro, ar pouezus m’eo produiñ an tostañ ar gwellañ d’al lec’h beveziñ hag ivez klask un diorroadur evit mad an holl a zo traoù a bouez omp troet ganto ha gant-se omp bet kaset da broduiñ hon holl zilhad en Europa (Portugal ha Breizh).\nAn holl atalieroù a labouromp ganto zo testeniet OEKO-TEX* ha doujañ a reont da reoladoù evit an endro hag a zo kalz strishoc’h eget ar reoladoù skoueriek e talvoud en Europa.\nKrediñ a reomp eo pouezus kenlabourat gant embregerezhioù ha n’int ket re vras ; an holl argerzhad fardañ a vez kaset da benn gant artizaned arroutet-mat hag a vestroni peurvat ar chemet evit fardañ dilhad prest da wiskañ.\nPa brenit hor produioù e sikourit da wareziñ implijoù tud a-vicher hag ar chemet eus ar vro ivez.\nMa n’anavezit ket c’hoazh hon tee-shirtoù, hor poloioù, hor sweat-shirtoù pe hor chupennoù e pedomp ac’hanoc’h da sellet ouzh hor 150 patrom ha da arnodiñ ar galite anezho. Roit ‘ta hoc’h ali deomp ha kit e darempred gant hor servij pratikoù evit kement goulenn a sell ouzh hor merk pe hor produioù.\n* Ar standard OEKO-TEX a warant d’ar vevezerien ul live surentez uhel war ar produioù hag ivez reoladoù strizh a-fet gwareziñ an endro (evit a sell an implij eus an danvezioù kimiek, ar produioù livus ha kement zo). Dezverkoù ar stantard-mañ a ya pell en tu-hont d’ar roadennoù e talvoud e Frañs hag en estrenvro.


OMVAP Plañvour ha teir c’hevredigezh ezel outañ a sin an emglev Ya d’ar brezhoneg\nYa d'ar brezhoneg 29/05/2017\nOfis-kêr evit Buhez kevredigezhioù Plañvour er Mor-Bihan a zo o paouez sinañ an emglev Ya d’ar brezhoneg\nEn ur gas d’e heul 3 c’hevredigezh all (Diwallerien Chapel sant Leonard, Keneiled Chapel sant Tual ha Poellgor Gevelliñ Plañvour-Fermoy), OMVAP Plañvour en deus sinet an emglev d’ar Meurzh 23 a viz Mae 2017 dirak an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik, an ao. Ronan Loas, maer Plañvour ha prezidanted(ezed) ha merourien (ezed) ar frammoù o sinañ.\nKas da benn etre 5 hag 8 ober eo pal ar 4 framm gant ar soñj tizhout al label live 1. An oberoù-se a sell ouzh ar c’hehentiñ dre ar Genrouedad pe war baper peurgetket, ar panellerezh, al logoioù, an teulioù melestradurel, ouzhpenn oberoù dibar hervez an dachenn ma labour pep framm warni.\nKendrec’het eo holl berzhidi al lid-sinañ-mañ n’eo o sinadur nemet ar bazenn gentañ. Kevredigezhioù ezel all eus an OMVAP a c’hallfe kemer perzh en argerzh-mañ, war verr pe grenn dermen, evit talvoudekaat ar brezhoneg.


Pajenn:Morvan - Buez ar Zent, 1894.djvu/793 - Wikimammenn\nPajenn:Morvan - Buez ar Zent, 1894.djvu/793\n22 a viz Du\nthi beza he-unan eged e koumpagnunez re all, evit selaou easoc’h a ze mouez ann Aotrou Doue a gomze outhi e goeled he c’haloun. Ann elez a heulie anezhi e peb leac’h, hag a ioa souezet o velet kement a zantelez enn eur verc’h ker iaouank. Ann tri ferson adorabl euz ann Dreinded a veze ato ive ho daoulagad o para varnhi gant plijadur ; rak Doue ann Tad he c’harie dija evel he verc’h, Doue ar Mab, evel he vamm, ha Doue ar Speret-Santel, evel he bried.\nGoulskoude he zud a falvezaz dezho he dimezi da eur paian iaouank ; he hano Valerian, ha Sesilia a renkaz\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/793&oldid=138037 »


Skiantoù an Ditour hag al Levraouegoù - Wikipedia\nSkiantoù an Ditour hag al Levraouegoù\nGraet e vez gant Skiantoù an Ditour hag al Levraouegoù (SDL) eus an holl anaoudegezhioù hag ar chemoù hag e tle bezañ meret gant an dud karget gant ul levraoueg pe gant un greizenn-ditouriñ. Savet eo bet al lavarenn diwar a saozneg "Library and Information Science" (LIS).\nMeur a dalvegezhioù a zo dindan al talbenn peogwir un dachenn e-kenver. Kaoz ez eus merañ an ditour ha n'eo ket heñvel ouzh an hentennoù a zo perzh meur a Skiantoù an Den.\nBez'ez eus temoù teorikel (pe damkanel) koulz hag temoù diwar-benn an ensavadurioù hag ar pleustriñ war treuzkas an Ditour.\nDre vras e vez kavet e Skiantoù an Ditour hag al Levraouegoù an tachennoù-mañ.\nlevrouegouriezh (merañ al levraouegoù)\nlevrrollouriezh (enklask teuliaouiñ\nkatalogañ (deskrivadur an dastumadoù)\nlevroniezh (anaoudegezh war al levr, an embannerezh hag pep seurt a deulioù)\nteuliaouiñ (pe d/teuliouriezh)\nKoulskoude ez eus diforc'hioù etre an dud a-vicher diwar-benn endalc'h hag harzhoù an dachenn skiantel-mañ.\nPetra eo Skiant an Ditour?Aozañ\nAl lavarenn "Skiant an Ditour" a zo bet krouet er bloavezhioù 1960 er Stadoù-Unanet hag er bloavezhioù 1970 e Bro-C'hall.\nStudiañ perzhioù hollek an ditour (natur, krouiñ, efedoù) eo danvez pennañ skiantoù an ditour hag a zo renket bremañ e skiantoù ar gevredigezh hag evelto e klaskont tennañ frouezh eus kelennoù evel ar prederouriezh, ar psikologiezh, ar politikerezh, , an armezh, ar yezhoniezh, ar sokiologiezh, ar matematik, an urzhiataerezh,, ar gwir hag all. Evel ar skiantoù sokial, o fal a zo kompren ar fedoù sokial ha sevenadurel ha lakaat war wel ezhommoù darempred a ya gant ar vuhez gevredigezhel. <br< Stummoù an ditour a vez lieseurt (testenn, skeudenn, son) ha a vez kavet war paronoù liesseurt ivez (mouladurioù, filmoù, pladennoù, fichennaouegoù niverel). En ditouroù e vez kavet prosessusoù a denn d'ar gomz koulz ha d'ar c'hleweled.\nAn troc'h etre tachennoù an teuliaouiñ hag al levraouegouriezhAozañ\nN'eo ket degemeret gant an holl lakaat asambles an Ditour hag al Levraouegoù p'eo ivez ar C'hemmennadur hag an Teuliaouerezh nes dezho.\nEr broioù diavaez eus ar Frañs ne vezont ket nag un neudennerez skolveuriek o vodañ an Ditour hag ar C'hemennadur nag un troc'h etre an Teulierezh hag al Levraouegouriezh.\nPa vez ar C'hreizennoù-ditouriñ ur seurt levraoueg arbennig, n'eus ket un estonn o weled ez eus ur library and information science er Rouantelezh Unanet hag er Stadoù Unanet.\nDre vras, ar vitologiezh a ya gant ar meizad "Levraoueg" (Bibliothèque) en deus pouezet ken kreñv n'eo ket gwelet an ensavadurioù-se evel modern ha gouest evit skignañ an Ditour (ha koulskoude e vezont modernoc'h-modernañ).\nSetu perak, an deuliaouerien o deus klasket sevel ur c'helenn dezho hag e vez kavet an Institut national des techniques de la documentation koulz hag an École nationale supérieure des sciences de l'information et des bibliothèques. An hini kentañ a stumm meur a deuliaouer er gennad prevez hag an eil un tregontad a gargidi hag un nebeut estranjourien.\nGeriaoueg al levraouegoù = Vocabulaire des bibliothèques. Skol Uhel ar Vro, 1996.\nAdtapet diwar « https://br.wikipedia.org/w/index.php?title=Skiantoù_an_Ditour_hag_al_Levraouegoù&oldid=1794154 »\nDernière modification le 12 Mae 2018, à 16:43\nKemmoù diwezhañ degaset d'ar bajenn-mañ d'an 12 Mae 2018, da 16:43.


Abrege eus an Aviel/Chapistr 51 - Wikimammenn\nAbrege eus an Aviel/Chapistr 51\n◄ Evit an 13 sul goude ar Pantecost Evit an 14 sul goude ar Pantecost Evit an 15 sul goude ar Pantecost ►\nEvit an bevarzecvet Sul goude ar Pantecost.\nNE illit quet servicha daou Væstr, eme hor Salver. N’en em liquit quet e poan da ouzout a belec’h ho pezo peadra d’en em vaga ha d’en em visca. Ho Tad Celestiel pehini a vag gant quement a sourci al laboucet eus an Eê, a bourveo ac’hanoc’h eus an traou-ze oll. Clasquit da guenta Rouantelez Doue, servichit Doue ervad, hac ho pezo quemense tout gant abondanç.\nSant Vaze, Ch. 6.\nMeditation. Nep a servich Doue ervad, n’en devezo dienez a netra\nConsiderit penaus an Autrou-Doue dre e vadelez a fell dezàn ober gueneomp ur gondition pehini a so avantajus-bras evidomp ; goulen a ra hepquen digueneomp ma lacaïmp hon oll sonch hac hon oll sourci d’e servicha, hac én e-unan en em oblich da gaout sourci ac’hanomp, ha da fournissa deomp hon oll ezomou. Petra a ellomp-ni da zesirout guell ? Na dleomp-ni quet receo gant joa ha gant anaoudeguez-vad ur gondition quer mad evidomp ?\nLiquit eta bepret ho studi d’en em acquita eus ho tever e quenver Doue, ha n’ho pêt quet aoun e vanque deoc’h ar pez a so necesser evit beva hac evit en em antreteni. Doue a so ho Tad, anaout a ra hoc’h ezomou, ha muy a vadelez en deus evidoc’h evit ne illit da gompren. Un tad quer mad hac èn a oufe abandoni e vugale en o necessite ?\nBezet fidel, a lavare ur Pap santel da ur Rouanes, bezet fidel da ober ar pez a c’houlen Doue digueneoc’h, grit afferiou Doue, ha Doue a raï afferiou ho Rouantelez. Lavaret a allàn ive evelse deoc’h : servichit mad an Autrou-Doue, ha Doue a bourveo ac’hanoc’h : queit ha ma viot fidel d’e servicha, e allot lavaret gant fizianç evel ar Profet : Doue en deus sourci ac’hanon, ne vanco netra din.\nN’en em nec’hit quet evit an amser da zont ; ne velot quet martese an amser-ze : perac eta en em dourmanti inutilamant ? Ha memes, caër ho pe songeal ha sourcial, caër ho pe evessaat ha beilla, caër ho pe labourat ha poania, netra ne brospero, ma ne ro Doue e venediction d’ho labour ha da guement a antreprenot.\nMa c’henta ha ma frincipala sourci hac en so da servicha Doue ha da labourat evit an Eê ? Regli a ràn-me voar quemense va oll actionou ?\nVa brassa studi n’ef-èn quet da ouzout penaus e vevin ha petra a rin er bed-mâ ?\nNe zilesàn-me quet servich Doue, an Ofiç divin, evit ober ma afferiou temporel ?\nEpad ma fedennou memes, va speret n’ef-èn quet alies muy occupet eus an tyeguez evit eus a Zoue ?\nO va Doue, goulen a ret diguenê ma clasquin da guenta ha dreist pep tra ho Rouantelez, goulen a ret ma labourin evit ar Barados pehini eo ho Rouantelez ha va heritaich, goulen a ret ma quemerin ar voyen evit erruout eno, da lavaret eo, e cunduen ur vuez santel ; Mæs evidòn-me quen eguet evidoc’h eo e c’houlennit quemense, ha ma assuri a ret penaus mar er gràn, em assistot em oll necessiteou, quen temporel quen spirituel.\nHa beza e vezin me quen diræson ha quen disquiant evit revus an offr carantezus a ret din, hac a so oll em frofit hac em avantaich ?\nVa Doue, grit dre ho craç n’am bezo hivisiquen quen sourci nemet an hini d’ho servicha bepret gant muy a fidelite.\nVa Doue, abandoni a ràn etre ho taouarn, va c’horf ha va ene, va buez ha va afferiou, hac esperout a ràn e pourveot d’an oll ezomou quen temporel quen spirituel.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_51&oldid=95051 »


Pajenn:Ar Prat Rimadellou brezonek, 1911.djvu/149 - Wikimammenn\nPajenn:Ar Prat Rimadellou brezonek, 1911.djvu/149\na gouske sioulik war ar meaz, e gwered ar barrez, dindan ar raden seac’h leun a c’houez vat, el leac’h ma teu ar gwenan da voudal ; gwelet a rea adarre an dervez kaer ma timezas d’eur goueriadez, eveltan eus Breiz-Izel, hag he doa aon bras rak Pariz. An aotrou Person. dreist-oll, ne felle ket d’ezan ez aje di ; ya, mes ar veleien a wel re stris, gouzout mat a reer kement-se ; klevet freas en doa penaos edo an traou e Pariz, n’en doa ket ezom eta eus aliou ar veleien.\nHa brema, n’anaveze beleg ebet : evit gwir, bez ez oa du-ze eun ilizig, er penn pella, tostik d’ar ster vras (ar Seine) ; he gwelet en doa eun dervez, o vont da heul e wreg sammet gant eur c’hlenved peultrin. Hogen, ker pell edo, ma na fellas ket d’ezan kas e verc’h di evit ar c’hatekismou, ha, dre va c’horn tounm ! n’oa ket nebeutoc’h koant evit an dra ze !\nAr baotrez kez, hi avat, a gave dies chom hep ober he fask kenta ; hogen, prena reas ar skiant hervez ar peza wele dalc’hmat dirak he daoulagad, hag abaoue meur a viz ne lavare mui ger war gement-se.\nAn dra-ma n’oa ket eun taol kaer a berz an tad ; ar re goz ne vijent ket laouen o klevet e zoareou.\nHogen, e peleac’h edo ar re goz-se ?… Ha neuze, hep gou zout na penaos na perak, Yann-Mari a zavas e benn : a zioutan ez oa eur prenestr hep ridoj. Ar Breizad a jomas pell da zellet. Glas kaer oa an nenvou, hag ar stered en tu enep d’an heol a varve goustadik Klevet a reas eur c’hloc’h er pellder o skeitaoliou an Angelus ; ar micherour a zelaouas anezan gant evez, evel pa viche hini e vro, e barrez eus Breiz-Izel, hag e santas e galon o lammat d’e c’houzoug.\n« Diotachou ! » emezan ; hag hen da beur-wiska e zilhad.\n« Nanna !… Nanna !… » Pa na responte den d’ezan, Yann a zigoras dor ar gegin, el leac’h ma kouske ar baotrez vihan. Pep tra a yoa en urz, hag ar gwele aozet mat. Gwelet a eure zoken e bred d’ezan oc’h e c’hortoz, ar pez hen lakeas da zonjal edo c’hoaz war yun.\n« Eat eo d’ober eur gefridi, red eo ma ve ! » a lavaras-hen, hag o veza ma teue da inoui, e kemeras eun tamm bara, e lakeas eur skolpad fourmaj warnan, ha d’an traon.\nAn dud, d’ar poent-se, a yea hag a deue war dachen an Dispac’h ; kirri pounner an ijinerezou a yea ebiou da girri ar bilhaoue-\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/149&oldid=161422 »


Kaozeal:Remengol (ar Faou) - Wikipedia\nKaozeal:Remengol (ar Faou)\nCheñchet eo bet titl ar pennad Rumengol gant unan eus hor c'henlabourerien, hep nemeur a zisplegadenn ("reizhañ skrivadur"). Ret eo derc'hel soñj eus reolennoù diazez Wikipedia ha klask kaout kenasant kenlabourerien all a-raok kemm un titl. Dreist-holl pa weler e oa bet kavet mat an titl "Rumengol" gant an dud a oa bet o labourat war ar pennad-se betek-henn (). "Itron Varia Rumengol" eo anv ar c'hantik brudet () koulz hag "Itron Varia Remengol", ha "Rumengol" ivez eo a lenner er skridoù (geriadur Roparz Hemon hag all, hag all). Da c'hortoz gouzout hiroc'h war an abegoù a c'hallfe bezañ da gemm ha da c'hortoz kaout asant kenlabourerien all, e rankfed mirout an titl evel ma oa. --Llydawr (kaozeal) 8 Gou 2013 da 06:40 (UTC)[respont]\nA-du, evel-just.82.127.91.29 8 Gou 2013 da 15:51 (UTC)[respont]\nMat e vije lakaat sklaer ar reolenn hag a rankfe talvezout evit an holl hiviziken: kemm ebet en anvioù ar pennadoù hep kaozeadeg a-raok. Bianchi-Bihan (kaozeal) 8 Gou 2013 da 16:12 (UTC)[respont]\nDispleget eo bet gant Implijer:Trec'hlid mitonet a belec'h e teue ar stumm lakaet gantañ. Trugarez dezhañ. Un druez eo memes tra n'en dije ket graet an dra-se A-RAOK kemm an titl, er bajenn Kaozeadenn hag a zo graet evit se. Ha ne c'haller ket chom hep menegiñ ar stumm all, Rumengol. Lakaet em eus skouerioù amañ dindan. --Llydawr (kaozeal) 9 Gou 2013 da 10:44 (UTC)[respont]\n↑ Ofis Publik ar Brezhoneg: KerOfis ; Kartenn Breizh Ofis ar Brezhoneg Blay Foldex 2003; Lec'hanvadur Breizh, Skol Uhel ar Vro, 1993, p.72; panelloù-hent war al lec'h...; gwelet ivez Yann-Vari ar Skourr, "Barz Itron Varia Remengol", "Cloarec Remengol" hag e skridoù "Salud da Remengol" (wikimammenn) hag "Ann Itroun Varia Remengol hag he felerined" (wikimammenn), hag e levrioù "Telenn Remengol" (1868), "Gwerziou Remengol" (1867). Pe c'hoazh «Ilis miraculus an Itron Varia Remengol savet gant ar Roue Gralon goude ma oa beuzet kær Is», Lannuon, c.1860, a gaver ennañ "Kantic spirituel en enor d'an Itron Varia Remengol, patronez Breiz-Izel", "Peden d'an Itron Varia Remengol", "Induljançou Remengol", "Medalen an Itron Varia Remengol". «Du-hont, e memor a ghear Is, Me a raï sevel eun Ilis, Hag evit testeni d'an oll, M'he galvo Ilis Remengol!» (Gwerz Kêr-Iz, Olier Souetr).\n↑ Nouveau dictionnaire français-breton Roparz Hemon, Supplément lexico-grammatical au Dictionnaire pratique français-breton du Colonel A. Troude, gant J. Moal, 1890, p. 25, Geriadur ar Brezhoneg a-vremañ F. Favereau, gant meur a zistagadur, Buhez ar Sent Perrot (Wikimammenn), Kantik Itron Varia Rumengol, Istor Hañveg, gant Herve ar Menn\nN'haller ket lakaat war ar memes renk, evel m'eo bet graet gant Llydawr bremañ, ar stumm "Remengol" hag hini "Rumengol". An hini kentañ en deus un implij (dam)ofisiel (panellerezh da skouer), hag an eil n'en deus ket, ouzhpenn bezañ adkemeret diwar ar skrivadur ofisiel gallek a zo deuet diwar ur falsetimologiezh gant run (ma fizier e studiadenn Bernard Tanguy da skouer) ha na glot ket gant distagadur brezhonegerien ar vro.--Trec'hlid mitonet (kaozeal) 9 Gou 2013 da 11:51 (UTC)[respont]\nLemel a ran kuit "Kantik IV Rumengol" pa gaver "Kantik Itron Varia Remengol" gant J. Ollivier (Catalogue bibliographique de la chanson populaire bretonne sur feuilles volantes, Annales de Bretagne, levr. 1939, p.161, niv.649B), ul labour a fiziañs.--Trec'hlid mitonet (kaozeal) 9 Gou 2013 da 12:19 (UTC)[respont]\nMoarvat 'peus gwelet ivez, en hevelep oberenn "Kantik d'ann Itron-Varia-Rumengoll" (Catalogue bibliographique de la chanson populaire bretonne sur feuilles volantes, Annales de Bretagne, levr. 1938, p.303, niv.201). Kement-se ne brou nemet un dra : an daou stumm "Rumengol" ha "Remengol" a gaver er skridoù. Arabat e vefe klask kuzhat an dra-se. N'eo ket klask o "lakaat war ar memes renk" a ran, met reiñ an traoù da c'houzout d'al lennerien. --Llydawr (kaozeal) 9 Gou 2013 da 15:49 (UTC)[respont]\nMantrus eo gwelet dasorc'hiñ "stummoù tasmant" a zo bet diskouezet e oant stummoù gaou. Ur meneg e-barzh ur rannbennad diwar-benn an anv a vefe bet a-walc'h. Dilemel daveennoù 'zo evel ma'z peus graet n'eo ket gwall reizh. Degadoù ha degadoù a stummoù tasmant all (*Kerahes, *Sant-Gwazeg...) a c'halli kavout dre ar skridoù.--Trec'hlid mitonet (kaozeal) 9 Gou 2013 da 16:19 (UTC)[respont]\nE 2006[kemmañ ar vammenn]\nWar a seblant e oa mat ar stumm "Remengol" e 2006, pa lenner an dra-mañ: .--Trec'hlid mitonet (kaozeal) 2 Eos 2013 da 16:21 (UTC)[respont]\nAdtapet diwar « https://br.wikipedia.org/w/index.php?title=Kaozeal:Remengol_(ar_Faou)&oldid=1521903 »\nKemmoù diwezhañ degaset d'ar bajenn-mañ d'an 2 Eos 2013, da 16:21.


(Adkaset eus Techno)\nKraftwerk war al leurenn e 1976\nUr seurt sonerezh elektronek eo an tekno pe techno, krouet e miz Kerzu 1974 (« Autobahn » gant Kraftwek, lakaet e kenvers e SUA). En em ziorret eo er bloavezhioù 1980 e kêr Detroit, met, evit tud zo, ar diarogad a oa Ar Beatles gant o c'hanaouenn « Tomorrow Never Knows » war o albom Revolver e 1966. Evit tud all eo Pink Floyd gant «On the Run» e 1977. Kazimant an holl dammoù tekno a vez graet e Home-Studio hag a vez adjubennet gant an DJoù e festivalioù brasoc'h-brasañ. An tekno zo ur sonerezh dispar dreist-holl,ur sonerezh evit dañsal. Levezon gentañ ar musik-mañ zo bet an House eus Chicago, an Elektro, ar Wave hag ar Funk. Er bloavezhioù 1990 e teuas berzh kentañ an techno e Detroit.\nIstor an teknoAozañ\nKrouet e 1970 ar stroll alaman Kraftwerk zo menganet a gwir talbenn evel al levezon termen eus an arzourien o deus krouet an tekno. Ma gant holl eus ar pladennrolladur ouzh Kraftek en deus anavezet ur gwir pennvad bedel, div bladenn en deus aroueziet pouezh ar strollad en tekno. Da gentañ « Autobahn » eus an albom deuet e-maez e viz Kerzu 1974 hag a ziskouezh war e 22 vunutenn alak war wel kazimant tout elfennoù muzik a vo en tekno da zont.\nGoude eo an albom « Trans Europe Express » krouet e 1977, gant Juan Atkins, Derrick May ha Kevin Souderson gant an hanter ouzh an abadenn radio « Midnight Funk Association » kinniget gant Charles « Electrifing Mojo » Johnson etre 1977 ha 1980 ha disip en e hed Trans Europe Express, Juan Atkins, Derrick May hag Kevin Sounderson a zo 3 c'hamarad lesanvet « The Bellive Three » eus anv ar skolaj e lec'h o doa kejet.\nE kevezerezh gant Kraftwerk, Giorgio Moroder, Tangerine Dream, The B-52's, Yello ha kalz arzourien europat all met ie da arzourien amerikan evel Prince pe George Clinton e-giz holl arzourien ar Motown , «The Bellive Three » a ginnig o zri an abadenn « Midnight Funk Association » evel an diflip en deus laket anezhañ da broduañ ar sonerezh nevez mañ hepdale anavezet bremañ evel tekno.\nJuan Atkins a lavar ouzhpenn en deus gelaouet Kraftwerk an eztaol ouzh an hoalad elektronek o gann. En o sellout ouzh an istor, emañ pa zo bet krouet an dauio Cybotron a Juan Atkins kenaoz an holl levezon digemeret eus « The Electrifying Mojo » hag en deus krouet ur sonerezh dostoc'h c'hoazh ouzh hini Kraftwerk en o gemer koulskoude e zistañs gant an dilez da viken eus framm ar ganaouenn (degasadur/koulebennoù /diskan). E 1985 Juan Atkins en deus krouet al label dizalc'h Metropolex heuliet gant al labelioù Transmat (Derrick May 1986) ha KMS (Kevin Saunderson 1987).\nAn tekno eus bremañAozañ\nMa z'eo atav empenn sonerrezh Juan Atkins, Derrick May hag Kèvin Saunderson o deus roet d'an tekno e letrenn dañsus hag festiv. C'hoariet en abadennoù radio pe er festoù c'hlub eus skolajioù Détroit a teu an tekno da vezañ ur sonerezh daspunerezh ha fest epennvad a chomo pell he c'hêr orin. Un nebeut a kleuboù a ra o gwellidigezh en Music-Institute e kreiz-kêr Dètroit krouet gant Derrick May. Memes ma n'en deus ket bet ur hirhoal ar c'hlub mañ en deus anavezet anv kaer etrevroadel gant presterezhiouù o DJ o frikerezhiañ nozioù zo ha gant e ostaleri ne zabar servij nemet jus frouezh ha smart-drink (evaj hep alkool). Richie hawtin en deus graet e c'hentañ armajoù.\nAr productour sonerezh en deus kemeret ar term "tekno" en un doare hollegaet goude 1984 gant an tamm Techno City eus Cybroton. Met n'eo nemet gant an dont er-maez ouzh "Techno! The New Dance Sound Of Dètroit" gant al label virgin e 1988 en deus kroget ar ger-mañ da gemr e stêr eus bremañ.\nAr festoù teknoAozañ\nBreizh zo unañ eus ar rannvroioù pennañ evit an tekno, kalz a teknivalioù bras-kennañ a zo war an dachenn vreizhat. Un teknival bras a zo e Penn-Ar-Bed eo Astropolis e Brest aozet e miz Eost bep bloaz. Kalz a DJoù teu eus Breizh, peogwir eo ur rannvro reputet kennañ evit e sonnerezh, ur tamm bras eus an DJoù breizhat a teu e Astropolis () An tekno-Parade zo ivez ur seurt "teknival" met e e stradoù un gêr vras gant sonerezh uhel-kenañ, alies e kaver milionoù a dud eus Frañs a-bezh, dont a ra ar bolbla-wezhioù eus an tu all eus ar vro evit darvoudoù e giz-se.\nE-pad pell eo bet lakaet a-gostez ar sonerezh tekno gant dalc'hourien ar sevenadur amerikan en ur mod peogwir ar sonnerienhag aar productour a oa du. E Bro-Saoz hag e Bro-C'hall en deus kemeret ur seurt marjinalisasion peogwir e oa keñveriet ar fellel. Ur koñsekañs a vo gant gwellidigezh ur pempilh kaled eus ar tekno gant ar "Rave-Partie"ha goude gant ar "Free-Partie". ar tekno he deus dispac'het bed ar sonnerezh gant he c'hostez dieub hag a enep koñvers. DJioù zo o deus bet c'hoant da chom hep lak an doare "star-sistem" muzikal en o c'hoari kuzhaet. Daft Punk en deus miret e pad pell ar spered-se hep en em ziskouez en o c'hlipoù-video.\nAdtapet diwar « https://br.wikipedia.org/w/index.php?title=Tekno&oldid=1830425 »\nDernière modification le 4 Meu 2019, à 11:41\nKemmoù diwezhañ degaset d'ar bajenn-mañ d'an 4 Meu 2019, da 11:41.


Stamppot fardet diwar avaloù-douar hag endivez\nStamppot a zo ur meuz hengounel eus an Izelvroioù ha Flandrez (stoemp a reer anezhañ e Flandrez). Diazezet eo war avaloù-douar flastret mesket gant legumaj all : kaol-go, endivez, karotez (neuze ez eo anvet hutspot), ognon pe kaol rodellek. Debret e vez gant silzig mogedet (nederlandeg : rookworst) pe kig bervet. Kavet e vez stamppot prest da zebriñ er stalioù boued, debriñ stamppot a c'haller ober ivez e pretioù. Debret e vez peurliesañ gant yod-avaloù, kornichon pe hilienn ognon. N'eo ket anavezet orin ar stamppot, met brudet-tre eo ar meuze-se en Izelvroioù. Ur meuz marc'had-mat, fonnus ha stambouc'hus eo.\nFardañ stamppot[kemmañ | kemmañ ar vammenn]\nDaou zoare disheñvel a zo da fardañ stamppot, an doare kentañ eo an hini modernañ :\nDispartiet e vez an avaloù-douar hag al legumaj all, ha bervet pep hini diouzh e du. Goude-se e vesker an avaloù-douar gant al legumaj all, ha flastret e vezont. A-benn dousaat ar blaz e c'haller ouzhpennañ yod-avaloù. Debret e vez goude-se gant silzig mogedet.\nMeskañ pep tra (avaloù-douar, ognon, legumaj all hag ar silzig mogedet) en ur plad a c'haller ober. Ur banne dour a ouzhpenner, ha lakaet e vez pep tra da virviñ. Ur wech poazh an traoù ec'h ouzhpenner ur banne laezh, amann ha holen, ha flastret e vez al legumaj.\nAdtapet diwar « https://br.wikipedia.org/w/index.php?title=Stamppot&oldid=1834431 »\nBoued an Izelvroioù\nKemmoù diwezhañ degaset d'ar bajenn-mañ d'an 23 Ebr 2019, da 09:07.


Ronan Hirrien - Breizh ha liesseurted\nan hini a blij dezhañ astenn e skouarn...\nRonan Hirrien a gar da gentañ holl ar yezhoù hag o sonerezh. Ar brezhoneg, yezh e dud-kozh a Vro-Leon, c'hoant en deus bet da vezañ «a-unan gant o c'humuniezh». Ar spagnoleg en deus dizoloet pa oa el lise, d'ar c'houlz-se e hunvree mont da Amerika ar Su da veajiñ. Oc'h astenn un tammig muioc'h e skouarn en deus desket portugaleg ha galisianeg. Hag ur yezh kar d'ar brezhoneg, ar c'hembraeg. Seniñ bombard en deus desket ivez.\nPep tra a zo un afer a skouarn hag a zarempred gant ar bed.\nHa bremañ un afer sell, hini ar c'hamera!\nUr c'hamera evit sellet ouzh ar bed, evit klask dirouestlañ an neudennoù, evit klask kompren, evit bezañ a-unan gant ur gumuniezh. Hag ur c'hamera e brezhoneg, peogwir, goude e studioù war ar yezhoù er skol-veur, eo bet degemeret e skipailh Fañch Broudig, e karg eus an abadennoù brezhonek e Frañs 3. Se oa a-raok mare Soazig Daniellou. Hi he deus degemeret anezhañ ivez e Kalanna evit skoazellañ seveniñ ur film diwar-benn Per Jakez Helias. Goude-se en deus graet meur a stummadur ha staj war ar c'hleweled. E 2005 en deus graet ur film kentañ war ar stummañ ; le breton en 6 mois, e Stumdi, un aozadur stummañ.\n«C'hoant am eus bet da adstagañ gant sonerezh yezh kentañ ma mamm hag hini ma zud-kozh, ar yezh stag ouzh ul lec'h, Gorre-Leon, ouzh an tiegezh... Da geñver eured aour ur moereb da'm mamm, e Trelaouenan, eo em boa klevet ar binioù evit ar wech kentañ. Graet va soñj ganin, seniñ a rafen... bombard ! Divizet em eus studiañ brezhoneg ivez pa oan e pevare, met dizaliet e oan bet gant va zud. Ar c'hoant-se am boa c'hoazh e dibenn an trede met dizaliet e oa bet va zud gant ar penngelenner. E dibenn an eilvet klas on dizaliet gant ar provizor. N'eo nemet er c'hlas termen em boa gallet adstagañ gant ar yezh, er c'hentelioù noz (kaset gant va mamm) ha dalc'het em eus dezhañ mat !» Pennek ar paotr.\n«Ar yezhoù, abalamour d'ar gerioù, abalamour d'ar pouez-mouezh, a zoug istor an dud. Zoken ma kav d'an nen a-wechoù e vezer kollet, ar bedeladur zo penn-kaoz sur-mat, e c'haller bepred kavout poell ha kompren an orin, gwelet an hed a zo etre an eil hag egile ha bezañ bamet gant se. Hag a-benn ar fin bezañ a-unan gant ur gevredigezh. Istor ar c'hlask-se eo am eus c'hoant da filmañ. Klask war-lerc'h e orin ? Eus Pondi da Zanzibar e Safar eus Pondi da Zanzibar, e 2012. Eus Breizh da Vro-Finland, evit ar vemor kanet gant Pa guzh an heol e 2013. Met pell, pell-bras eus an hiraezh, pa n'eo ket broudet gant se tamm ebet !\n« Ne nac'han ket lakaat an abegoù personel-se em filmoù, er c'hontrol, int-i eo a ra steuñvenn ar senario pe an danevell. Antologiezh perzhiañ ? Soñj am eus bezañ bet skoet gant ur film gant Stéphane Breton a filme daou beizant eus Azia ar C'hreiz, hag a oa oc'h ober war-dro ur vuoc'h klañv. Kaer o doa adlakaat anezhi war sav, bep tro ec'h adkouezhe ! Me ne vijen ket bet pell o lezel ma c'hamera a-gostez evit mont da sikour an daou gozh gant o loen.»\nTarzhañ a ra Ronan da c'hoarzhin, tapet gant e gontadenn, bepred o selaou ouzh e re. Hag ar re a wel war e hent. Pell-pell ac'hann pe e ti an amezeg tostañ, pell-pell eus bezañ en ur gumuniezh serr pa vez tud zo, prest diouzhtu da dagañ pa gomzer eus adsevel un identelezh.\n“En em adkavout a ran pa lennan Philosophie de la relation gant Édouard Glissant, ar skrivagner ha prederour eus Martinik. Me a gav din, pa ran teulfilmoù, e klaskan bezañ mezevellet en egor an amzer ! Kemer krog er bed, klask ar poell ennañ. Tapout krog en amzer.\nEn diwezh, hentoù don Bro-Leon a c'hell kas ac'hanoc'h da bell...\nEvit tremen ur pennad e Zanzibar gant sonerezh evel e Safar eus Pondi da Zanzibar\nEvit dont da vezañ ur mailh war gavotenn Kalanel, Maout ha n’eo ket kog\nErfin, evit kompren raktres Eost, saveteiñ glad kanet e Breizh, Skos, Estonia ha Finland, dizoloet e Pa guzh an heol "http://eost.eu/"http://eost.eu\nUl lec'hienn glok evit gwelet enlinenn ur bern videoioù gant Édouard Glissant\nPelec'h mont da glask evit kaout ar filmoù, evit programmiñ anezho? "LE BRETON EN 6 MOIS" ha "SAFAR EUS PONDI DA ZANZIBAR" (gwerzh DVD )\n"PA GUZH AN HEOL" JPL FILMS "http://jplfilms.com/\nul levr evit adkavout prederouriezh an darempredoù :\n« Paotred al loc’h » 2015\n« Haiku, en un tenn-alan ar bed » 2015\n« Le Breton en 6 mois », documentaire de 52’ (sur l’apprentissage du breton par les\nadultes), réalisateur et caméraman, coproduit par Kalanna et France 3 Ouest, diffusé en\noctobre 2005 sur France 3 Bretagne\n« Lannoù Telo », documentaire de 26’ en breton, gallois et anglais (sur quinze siècles\nd’histoire religieuse entre Bretagne et Pays de Galles) pour les émissions en langue\nbretonne de France 3 Bretagne, réalisateur, diffusé sur France 3 Bretagne le 8 février 2009\n« Safar eus Pondi da Zanzibar », documentaire musical de 52’ (sur une rencontre autour\nde la bombarde entre Pontivy et Zanzibar), réalisateur et caméraman, coproduit par Kalanna\net France Télévisions, diffusé le 3 juin 2012 sur France 3 Bretagne\n« Maout ha n’eo ket kog », documentaire de 26’ (sur la « dañs a-dro » ou « gavotte » de la\nrégion de Calanhel), réalisateur, diffusé le 14 octobre 2012 sur France 3 Bretagne\n« dre chañs ha dre c’hoant », documentaire de 26’ (sur la première école publique\ndevenue bilingue français-breton), réalisateur, diffusé le 9 décembre 2012 sur France 3\n« Pa guzh an heol », documentaire de 52’ (sur la transmission de beaux anciens longs\npoèmes chantés en Bretagne et en Finlande), réalisateur et caméraman, coproduit par JPL\nFilms et France Télévisions, diffusé le 15 décembre 2013 sur France 3 Bretagne\nUn dibab teulfilmou gant Ronan an Hirrien.pdf (333.5 KiB)\nIstor ar geriadurioù\nIstor ar geriadurioù e Breizh…\nN’eo ket echu ar fest ganimp\nHyacinthe Guégan, bet ganet e 1924, a zo aet d’an anaon. Ar c’hoshañ soner klarinetenn eus Bro Rostren e oa. Da vare an Okupasion en doa sonet en euredoù ha dañset er baloù kuzh. War-lerc’h ar brezel en deus sonet en euredoù hag er (...)\nEr film-mañ ec’h en em vod Breizhiz - Yann-Fañch Kemener, Brigitte Kloareg, Loïc Jadé – ha Finlandiz – Pekka Huttu-Hiltunen, Kristina Kuusisto – evit klask asambles aesaat treuzkas ar glad kanet e brezhoneg, hag e finneg e Karelia (...)\nE 2009 e oa bet pedet Safar, ur strollad sonerezh taarab eus Zanzibar, e gouel bombarderien ar bed e Klegereg, abalamour ma vez sonet gant ar zumari, bombard Zanzibar, e-barzh ar strollad-mañ. E miz Mae 2011 e tistro Safar da Vreizh. En em (...)\nYann-Fañch Kemener : Tremen en ur ganañ\nYoann an Nedeleg, sorc’henn ar pib-ilin\nAr soner pib-ilin yaouank Yoann an Nedeleg a gas ac’hanomp da veajiñ betek Bro Iwerzhon. Rannañ a raio e ved a sonerezh ganeomp.Yoann an Nedeleg ne oa nemet 13 vloaz p’en doa klevet son ar biniou-ilin evit ar wech kentañ war albom Davy (...)


Impalaeriezh toukouleur - Wikipedia\nDiazezet e oa bet an Impalaeriezh toukouleur (pe Impalaeriezh haalpulaaren diouzh o anv-i) en XIXvet kantved gant El Hadj Oumar Tall, eus kenel an Doukouleured, en ul lodenn eus Mali bremañ.\nE 1836 e teuas Oumar Tall en-dro eus ur birc’hirinded e Mekka, titlet El Hadj ha Kalif eus an disivoud Tidjania evit Soudan. Goude bezañ bet o chom e Fouta-Toro (Senegal bremañ), ez eas d’e vro c’henidik, Fouta-Djalon, e Ginea bremañ. Ac’hano e teraouas e zjihad (brezel santel) e 1850.\nNe zeuas ket a-benn da drec’hiñ arme drevadennel Frañs, ha goude c’hwitadenn seziz kreñvlec’h Medina e miz Gouere 1857, e tilec’hias e impalaeriezh war-du ar reter e-ser tagañ ar rouantelezhioù Bambara. Aloubet Segou gantañ, e reas kêr-benn e impalaeriezh eus ar gêr-mañ, ha lezel an dorn d’e vab Ahmadou Tall bloaz diwezhatoc’h evit mont da aloubiñ Hamdallaye, kêr-benn Impalaeriezh peul Makina anezhi. Trec’het e vo en ur glask aloubiñ Tombouktou, ha mont da repuiñ da zDegembere, tost da vBandiagara. Mervel a reas e 1864 e tarzhadenn e bourvezioù poultr.\nDont a reas e niz Tidiani Tall a-ziwar e lerc’h, hag hemañ a ziazezas kêr-benn an Impalaeriezh Toukouleur e Bandiagara.\nE Segou e kendalc’has Ahmadou Tall da ren, met sevel a reas bec’h etre e vreudeur hag eñ. E 1890 e teuas ar Frañsizien a-benn da aloubiñ Segou dre gevrediñ gant ar Vambaraed. Ret e voe da Ahmadou tec’hel da Sokoto, e norzh Nigeria. Evel-se ez echuas an impalaeriezh.\nAdtapet diwar « https://br.wikipedia.org/w/index.php?title=Impalaeriezh_toukouleur&oldid=1501242 »\nKemmoù diwezhañ degaset d'ar bajenn-mañ d'an 12 Ebr 2013, da 07:44.


gouezet - Wikeriadur\n1.2 Furm verb\ngouezet /'gwe:zet/: anv-gwan-verb ar verb « gouzout » (a-wechoù gouvezet, gouiet).\nGant ar verb-skoazell bezañ\nNe vez ket gouezet an traoù-se.\n— [...] : gouzout ervad a rit e karan ac'hanoc'h kement, ne ve netra hag a virfe ouzin da ober vad d'eoc'h, ma ve gouezet petra eo. — (G. MILIN, Gwechall-goz e oa..., Kemper, 1924, p. 10.)\nDiskoachet ar voualc'h war he neizh ha gouezet, memes gant mamm Paotr-Teo, abaoe pegeit ne oa ket aet tost da skol Sant-Gabriel. — (Youenn Drezen, Skol louarn Veig Trebern, eil lodenn, Al Liamm, 1973, p. 88.)\nGant ar verb-skoazell kaout en doare-divizout\nA-benn eur pennad ez eaz kuit heb ober eun harzadenn, evel p'an diviche goezet oa red rei peoc'h. Ki kalounek, kea ! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 29.)\nMa'm-bije gouezet ne vijen ket deut d'ar vro-mañ da frita laou. — (Jules Gros, Le trésor du breton parlé Deuxième Partie, 1970, p. 307.)\nImplij gouvezet hervez an ALBB: http://sbahuaud.free.fr/ALBB/Kartenn-248.jpg\ngalleg : su (fr)\nAdtapet diwar « https://br.wiktionary.org/w/index.php?title=gouezet&oldid=235016 »\nKemmoù diwezhañ degaset d'ar bajenn-mañ d'an 3 Ebr 2017, da 13:59.


Pajenn:Catechis, 1817.djvu/165 - Wikimammenn\nell quet fournissàn an explication eus ar façon da bratica al lezen rigourus eus ar restitution en cals a boencho. Goulennet avis, ha gravet doun en o calon penaus n’en deus quet a silvidiguez evit an hini e so coupabl o vezan quemeret, domaget pe viret injustamant tra e nessàn, nemet repari ha restitui a rafe evel ша zeo dleet hervez an Aviel.\nN’en deo quet avoalc’h da ur c’hristen evitàn an usuilleres, al laëronci, quemeret, miret pe andomagi mado an nessàn, ret eo ouspen ober an aluson. Ar gourc’hernen-se a-so fontet voar ar garantez dleet d’an nessàn. Bepret e vezo paourien, eme Doue ; rаc-se e commandàn daic’h soulagi o preudeur. Ar Sodomitet infam ne soulagent quet ar beaurien. J. C. deiz ar jugeamant a lavaro d’ar re daonet : Bezet am eus naon, ha n’oc’h eus quet roet din da dibri. Ar pez en deus ar pinvidic dreist e ezomo, eo leuve at beaurien ; da laret eo penaus eo dleet d’ar paour ar pez a so en tuont d’an necesser. Daou sort necesser a so, hini ar vuez ha hini ar stad. Necesser ar vuez eo quement so ret evit beva ha bezàn guisquet. Necesser ar stad eo ar pez a sot ret evit beva bac antreteni on c’hondition. Ne dleer quet eta, evit gout ha nin on deus peadra da rei an aluson, consulti on ambition, on avariçdet, mæs en em regli voar ar simplicite gristen, hervez ar stad hac ar gondition en peini ezomp placet gant ar brovidanç divin. An aluson a obten dimp digant Doue ar pardon eus on pec’hejo, renta ra Doue favorabl dimp, satisfiàn a ra d’e justiç, rei a ra dimp ur guir gonfianç en Doue en amser an affliction, An alu-\nAdtapet diwar « https://br.wikisource.org/w/index.php?title=Pajenn:Catechis,_1817.djvu/165&oldid=118070 »\nKemmoù diwezhañ degaset d'ar bajenn-mañ d'an 6 Eos 2018, da 14:39.


Diforc'hioù etre adstummoù "Katelin Navarra" - Wikipedia\nDiforc'hioù etre adstummoù "Katelin Navarra"\nKatelin Navarra (kemmañ)\nStumm eus an 10 Gen 2019 da 15:30\n5 okted lamet , 2 vloaz zo\nreplaced: t e → t e (3), , → , (2) using AWB\nStumm eus an 4 Ebr 2013 da 03:29 (kemmañ)\nD (Bot: Migrating 16 interwiki links, now provided by Wikidata on d:Q236896)\nStumm eus an 10 Gen 2019 da 15:30 (kemmañ) (dizober)\nD (replaced: t e → t e (3), , → , (2) using AWB)\n[[Image:LescarTombeuReisNavarra.jpg|thumb| Bez Rouaned Navarra en iliz-veur Lescar. ]]\n'''Katelin Navarra''', anavezet ivez evel '''Katelin Fois''', ganet en 1468 ha marvet en 1517 e Mont-de-Marsan, a oa [[rouanez Navarra]] (1483-1517). Dimezet e oa da [[Yann Albret]]. O mab [[Herri II Navarra]] (1503-) a renas war he lerc'h.\nMerc'h e oa da [[Gaston Fois]], Priñs Viana, ha da [[Madalen Bro-C'hall (1443-1495)|Madalen Valois]], merc'h d'ar [[roue gall]] [[Charlez VII]], ha c'hoar da [[Loeiz XI]].\nDimezet e oa da [[Yann Albret]] e miz Genver 1484, hag er miz-se ivez e voe kurunennet , war un dro gant he fried, en iliz-veur [[Iruña]], kêr-benn [[ Rouantelezh Navarra]].\nEontr Katelin Navarra, [[Yann Foix (1450-1500)|Yann Fois]], [[ beskont Narbonna]], a enebas ouzh roidigezh an hêrezh d'he nizez abalamour d'al [[lezenn salek]], ha ne oa ket bet anezhi en Navarra gwech ebet.\nGoulenn a reas ar gurunenn , habec'h a savas gantañ ken na voe sinet ar peoc'h e [[Tarbes]] en 1497.\nYann Foix avat ne zilezas ket ar soñj da gemer ar gurunenn : en 1505 e timezas e verc'h [[Germaine de Foix]] da [[Fernando II Aragon]], intañvet da varv e bried [[Izabel ar Gatolikez]]. Ha roue Aragon da gas [[Ferdinand Alvare de Tolède, duc d'Albe|dug Alba]] da gemer kêr [[Iruña]] en 1512, ha goude-se Navarra a-bezh, en hanternoz hag er c'hreisteiz. Kement-se a lakaas ar pab Jul II da embann ur builh a-enep d'an aloubidigezh.\nAdtapet diwar « https://br.wikipedia.org/wiki/Dibar:MobileDiff/1821612 »


Journal de Renaud Camus, mercredi 26 janvier 2022\ncréée le mercredi 26 janvier 2022, 10 h 13\nmodifiée le jeudi 27 janvier 2022, 9 h 46Plieux, mercredi 26 janvier 2022, dix heures moins vingt. H. souffre moins, c’est déjà ça. Ce ne sont plus les hurlements de douleur des précédentes ~~~~~~~~~. ~~~ ~~~~~~~~~ ~~~ ~~~~~ ~~~ ~~~~~, ~~~ ~~~~ ~~~~ ~~~~~~~~ ~~~~~~ ~~~~~~~~~~ ~~~~~ sa femme et ~~~~ ~~~~~, ~~~~~~~’~~~ ~~~~ ~~~~~~~~~~~~, ~~~~~ ~~~~~ ~~~~~~, ~~’~~~~~~~~~ ~~~~~ ~~~~~~ ~~~ ~~~~~~~~~~~ ~~~~~~ ~~~~~ ~~~~~~~~~ ~~~ ~~~~~ ~~~~~~~~, ~~~~~~~-~~-~~~. ~~~ ~~~~~~~ ~~~~ ~~~~~~ ~~~~~~~~ ~~~~~~~~~~ ~~’~~~~~~~ est due à ~~~ ~~~~~~ ~~~ ~~~~~~~~~ ~~~~~ ~~~ ~~~ ~~~~~, ~~~~~ ~~. ~~~~ ~~~~~~~~ ~~’~~~~~~~~~~~, ~~~ ~~~ ~~~ ~~~~~~~~~~. ~~~~~ ~~~~ ~~~~~ ~~~~~~ ~~~ ~~~~~ ~~~~~~~~~ ~~~ ~~~ ~~~~~~~ pas impatientée de ~~~~ ~~~~~~~, ~~~~ ~~’~~~~~~~ ~~’~~~~~~~~ ~~~~~~~ ~~~~ ~~~~~~~~~ ~~~~~ ~~~ ~~~ ~~~~~ ~~~~ ~~~~~~~~~ ~~~~~~~~~. ~~~~~ ~~’~~~~~~ ~~~~ ~~~’~~~~~ ~~~ ~~~~~~~~~~~~~~ ~~’~~~ ~~ ~~~~~~ ~~~ ~~~~~~. ~~~ n’y a pas ~~~~~~~~~ ~~~ ~~~~~~. ~~~~ ~~~~~~~~~ ~~~~~ ~~~~~~~-~~~ ~~~~~~~~~~~~~ ~~~~~~~~~~~~~~ ~~~ ~~~ ~~~~~~~~~~~~ ~~~~ ~~~ ~~~~~ ~~~ ~~~~ ~~~ passe.\nLe ~~~~~~~~~~~ ~~~ ~~~~~~~~ (~~~ ~~~~~ ~~~~~~~ ~~~~~~~~~~ ~~~ séjour) nous envoie ~~~~ ~~~~~, ~~~~~~ ~~~’~~ ~~~~~ ~~~~ ~~~~~~~~~~ :\n« ~~~~~~~~ ~~~~~~~ ~~~ tous,\n« ~~~~~~ ~~’~~~~~~ ~~~~~~~~~ ! ~~~~~~ ~~~~ ~~~~~~ ~~~~~ ~~~~~ ~~~~~~~ ~~~~~~~~, ~~~~~~~~~~~ ~~~ ~~~~~~~~~~~~~, ~~~~~~~~~~ et pleine d’incertitude, ~~~~~~~~ ~~~~~~~~ ~~~~~ ? ~~~~~ ~~~~~~ ~~~~-~~~ ~~~~~ ~~’~~~~~~~~~~~~ ~~~~ ~~~~~ ~~~~~~~~~ ~~~~~~~ ~~~~~~ ~~~~~~~~, ~~~~~~ ~~~~~~, ~~~ ~~~~ ~~~~~ ~~~~ ~~~~~~~~~~ ~~~~~~~ ~~~~ ~~~~ ~~~~ ~~~~~ voyons émerger, conservatismes ~~~ ~~~~~~~ ~~~~~~~~~ ~~~~~~~~~~~~~. ~~’~~~~~~~ ~~ ~~~~~~~ ~~’~~~~, ~~’~~~~~~~, ~~~ ~~~~~~~~~~~~, ~~~ ~~~~~~~~~~~~, ~~~ ~~~~~~~~~~~~~~ ~~~ ~~~ ~~~~~~~~. ~~~ ~~~~~~ ~~~~~~~~~ ~~~ ~~~~~~~ ~~~~~ ~~~~ ~~~ ~~~~~~~~ de civisme ? ~~~ ~~~~ ~~~~~~~~~ ~~’~~~ ~~~~~~ ~~~~~~~~~~~~~~~ ~~~~~ ~~~ ~~~~~~~~~ ?\n« ~~~ ~~~~~ ~~~~~ ~~~~~~~~~ ~~~ ~~~~~~ ~~~ ~~~~~~~, ~~~~~~~~ ~~~~ ~~~~~~~~~~ ~~~~~ ~~~’~~~ ~~~ ~~~~~ ~~~~ ~~~~~~~~~~~ un résultat par ~~~~~~~ ~~~ ~~~~ ~~~~~~~~ ~~~~~~~~~~~ ~~~~~~~~~~~, ~~~ ~~~~ ~~~~~~~~~~~~~~~ !\n« ~~~ ~~ ~~ ~~~~ ~~~~~~~ ~~ ~~~~~~~~~, ~~ ~~~~~~~, ~~~ ~~~~~ ~~~~ ~~’~~~~ ~~~~~~~~~~ ~~~~~~ ~~~~~ ~~~~~~~ dans notre routine, ~~~~~~ ~~~ ~~’~~~~~ ~~~ ~~~ ~~~~~~~~~~ ~~~~~ ~~~ ~~~~~~ vie.\n« ~~~~~~, ~~~~~~~~~~~~ ~~’~~~~~~~~~~~~, ~~~~, ~~~~~ ~~~~~ ~~~~~~~~~~~~, ~~~~~ ~~~~~ ~~~~~~~~~~ ~~~ ~~~~ ~~~~~~~~ ~~~~~~~~. ~~’~~~~ ~~~ ~~~~ nous ferons ici, ~~~~~ ~~~~~~ ~~~~~~~, ~~~~~ ~~~ ~~~~~~~~ ~~~~~~~~~ ~~~ ~~~~~~ année.\n« ~~~~~ ~~~~~~~~~~ ~~~~~ ~~~~~~ ~~~~~ ! »\nvoir l’entrée du mercredi 26 janvier 2022 et ses 2 images dans Le Jour ni l’Heure


Haile Selassie Iañ a oa e penn Iliz reizhkredour etiopat ha betek e weladenn e Jamaika e 1966, n'en deus morse kadarnaet pe nac'het e oa Doue. E-pad ur weladenn ofisiel e Jamaika e 1966, ma oa saludet Selassie gant un engroez niverus-kenañ kerkent ha degouezhet en aerborzh, a oa fromet bras an impalaer. Pa oa e Jamaika e nac'has diarbenn kredenn ar Rastafaried e oa Doue anezhañ,. Goude e weladenn e lavaras d'ur beleg etiopat, Abuna Yesehaq Mandefro : « Ur gudenn zo e Jamaika ... Skoazellit an dud-se. Kompren a reont fall, ne gomprenont ket hor sevenadur ... ezhomm o deus un iliz diazezet ha choazet oc'h evit mont di ». Kregiñ a reas an Iliz reizhkredour etiopat neuze da labourat e Jamaika evit gounit ar rastaed d'ar gristeniezh tewahedo. Hervez mammennoù zo e nac'has neuze e oa Doue anezhañ,,,.\nAdtapet diwar « https://br.wikipedia.org/w/index.php?title=Haile_Selassie_Iañ&oldid=1948302 »


Renata Borgatti - Wikipedia\nRenata Borgatti, poltred treset gant John Singer Sargent.\nRenata Borgatti (1894 – 1964) a oa ur sonerez italian. Merc'h e oa d'ar c'hoariganer Giuseppe Borgatti (1871-1950), a gane e La Scala Milano hag a vanas dall. Lakaet e oa bet da zeskiñ dañsal met dilezel a reas an dañs da seniñ piano, ha dreist-holl oberennoù ar sonaozer gall Claude Debussy.\nLesbianez e oa a-wel d'an holl hag e 1918 ez eas da chom da Enez Capri, e-lec'h ma oa ur gumuniezh heñvelrividi o vevañ, pell diouzh selloù ar galloud. E-pad ur pennadig e tarempredas ar varonez Mimì Franchetti, unan eus maouezed kenedek pinvidik an enezenn.\nDaremprediñ a reas ivez Faith Mackenzie, gwreg da Compton Mackenzie, a skrivas ar romant Extraordinary Women, embannet e 1928, diwar-benn lesbianezed oc'h erruout en Enez Sirene, ur seurt Capri a faltazi.\nE 1919 e oa serc'h d'al livourez Romaine Brooks, a reas he foltred. E 1920 ez eas Renata Borgatti kuit eus Capri ha pell diouzh Brooks da genderc'hel da ober he micher en Europa hag e SUA.\nEr bloavezhioù 1920 e taremprede Winnaretta Singer, pennhêrez an tiegezh Singer, ar gompagnunezh gwrierezioù. E-keit-se e sone gant ar violinourez Olga Rudge, a oa serc'h d'ar barzh Ezra Pound. Pound a skrive diwar-benn ar sonerezh da neuze, ha ne oa ket plijet kaer gant doare-seniñ Renata. Evel kalz sonerien all en amzer-se ne oa ket Renata evit gouzañv Ezra, un den ha ne gemere ket ar boan da zisplegañ e varnadennoù krenn. Daoust da se e sonas pellik amzer gant Olga, hep ma ne vije bet darempred ebet etreze estreget evit ar vicher hag ar sonerezh.\nE dibenn he buhez e kelenne ar sonerezh. Mervel a reas gant al leukemia e Roma e 1964.\nAdtapet diwar « https://br.wikipedia.org/w/index.php?title=Renata_Borgatti&oldid=1953229 »\nKemmoù diwezhañ degaset d'ar bajenn-mañ d'an 15 C'hwe 2022, da 08:46.


Pajenn:Imitation ar Verc’hes Vari.djvu/141 - Wikimammenn\nPajenn:Imitation ar Verc’hes Vari.djvu/141\nlevr i. chab. xxv.\nPep bizit-all a so fæzus ha dizaour memes evitho. Souffr a rêr, pa na vezer qet herves desir ar galon.\nAr sænt a laca da servichout da c’hloar Doue, da utilite ha da avantach spirituel an nessa ha d’ho pherfection ho-unan, actionou pe draou pere enno ho-unan ne servichont da netra. Ma rafet evelt-ho ha ma vizitfet ar re-all er memes intantionou, pebes froues na denfet qet eus ar civilite-se, eus ar pourmenadennou-se pere a ra lod eus a gustumou an dud ? Neuse e tanvafet enno mill douçder santel, dianavezet da dud ar bed. Parlant a rafet, en eil tu hac en eguile, eus ar sermoniou a ves clevet, eus a avizou mad ar gonfessoret, eus a avantachou ar guir devotion, eus a garantes Doue, eus ar mysteriou, ar sacramanchou, evit en em instrui hac en em avanç, hac er feçon-se, dre aliou mad, en em gourachfet d’ar vertus.\nSortial a rafet anezo, non pas ar galon goullo a bep guir mad, evel ma ves o finissa ar bizitou inoüs eus ar bed, mæs leun eus ar gontantamant santel-se pehini a so partach an dud a religion.\nEneou christen, na en em gollit mui dre ho pourmenadennou inspiret deoc’h gant an drouc-speret eus an amourousdet. Na dit mui, e couls an offiçou nac e poent-all ebet, da ober ar bizitou e pere pep sell qasi, pep coms, pep gest, pep discolperes a so eur merq exterieur\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/141&oldid=112178 »\nKemmoù diwezhañ degaset d'ar bajenn-mañ d'an 28 Kzu 2017, da 19:06.


Pajenn:Almanak Breiz Izel (1872).djvu/27 - Wikimammenn\nPajenn:Almanak Breiz Izel (1872).djvu/27\ndigant ann Impalaër, pe digant ar prefet ez oa goulenn aliou ewit dibab an dud pere ho defoa karg d’ho c‘helenni ewidomp, ha da ober d’hê anavezout hon c‘hoant. Petra a larfac’h euz tud pere ewit gwelet ha gwirion a ve kontou (les comptes) ur marc’hadour a lârfe da heman lakaad ann dud a garfe da welet kement-se ? Ha setu koulzgoude ar pez oc’h eûz grêt peurvia epad ugent vloaz. Ann Impalaër a dlee kont d’ar vro, pehini hen defoa laket en he fenn, euz kement a ree holl, hag ez oac’h sot a-walch ewit dibab da welet ar c’hontou-se, en kambr ann deputeed, nann ar re hon bije c’hoant da dibab, met ar re a blije d’ann Impalaër. Penoz beza souezet neuze ma ’z eo troët fall pep-tra, ha penoz iwe na vefemp-ni ket holl wit un neubeud bennag en kement-se, pa eo gwir mar hon bije dibabet deputeed mad, na vije ket marwet kement a dud, hag hon arc’hant a vije chomet ganimp ? Oberou-mad ur gouarnamant mad, kelennet gant deputeed onest, hep dale ho anavefomp, mar hon eûz c’hoant, hag holl hon eûz c’hoant da se, mechanz.\nHa piou hen defoa c’hoantaët ober ar brezel d’ar Mexique ? — Ar Franz, marteze ? — Nann, met mignoned d’ann Impalaër, pere a wele gounid eno kalz a arc’hant. Ac’hanta ! ar brezel maleüruz-se a oe kavet mad gant hon deputeed epad pewar bloaz : ho moueziou e kambr ann deputeed a lâre a kavent mad ar pez a gavent fall, en gwirione, evel an holl : mar lârent dre ho moueziou penoz e kavent mad ar brezel-se, ez oa hep-ken abalamour ma oa ann Impalaër hen\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/27&oldid=118963 »